title: ORP Krakowiak (1941)

text: ORP Krakowiak (viirinumero L115) oli Britannian Kuninkaallisen laivaston Puolan merivoimille luovuttama Hunt-luokan tyypin II saattuehävittäjä "HMS Silverton", joka palveli puolalaisella miehistöllä toisessa maailmansodassa.


title: ORP Krakowiak (1941)

text: Alus tilattiin 4. syyskuuta 1939 J. Samuel White and Companyltä Cowesista Isle of Wightilta osana vuoden 1939 hätäohjelmaa. Sen köli laskettiin 5. joulukuuta työnumerolla J6583 ja alus laskettiin vesille 4. joulukuuta 1940 nimettynä "HMS Silvertoniksi" Devonshiressä pidetyn ketunmetsästyksen mukaan. Alus luovutettiin Puolalle yhdessä sisaraluksensa "HMS Oakleyn" kanssa. Alus nimettiin palvelukseen otettaessa "ORP Krakowiakiksi" 3. huhtikuuta 1941, jolloin se samalla korvasi Vapaan Ranskan laivastolle luovutetun entisen Ranskan laivaston hävittäjän "Ouraganin". Alus valmistui telakalta 28. toukokuuta.


title: ORP Krakowiak (1941)

text: "ORP Krakowiak" liitettiin palvelukseen otettaessa 15. Hävittäjälaivueeseen. Alus oli valmistajan koeajoissa toukokuussa ja sen vastaanottokokeet alkoivat 28. toukokuuta. Se matkasi kesäkuussa koeajojen loppuunsaattamiseksi sekä varustamista varten Scapa Flowhun. Aluksen koulutus aloitettiin osana Kotilaivastoa varustamisen päätyttyä.


title: ORP Krakowiak (1941)

text: Alus liittyi heinäkuussa Plymouthiin sijoitettuun laivueeseensa, jonka mukana se aloitti lounaisen reitin ja Irlanninmeren saattueiden suojaamisen sekä merialueen valvonnan. Alus suojasi 26. lokakuuta risteilijä "HMS Trinidadin" Devonportin telakalta Clydeen hyväksyntäkokeisiin.


title: ORP Krakowiak (1941)

text: Alus liitettiin joulukuussa tilapäisesti Kotilaivastoon. Se suojasi Lofooteille matkannutta kommando-osastoa (operaatioissa Anklet ja Archery).


title: ORP Krakowiak (1941)

text: Operaatiosta vapauduttuaan "Krakowiak" palasi tammikuussa 1942 laivueeseensa, joka oli siirtynyt Devonportiin. Alus määrättiin avustamaan laivueen mukana läntisen reitin kotimaan ja Gibraltarin välillä matkanneiden saattueiden suojaamista.


title: ORP Krakowiak (1941)

text: Alus suojasi 17. kesäkuuta saattuetta HG84 "HMS Wild Swanin", "HMS Beaglen" ja "HMS Speyn" kanssa, kun se joutui voimakkaan ilmahyökkäyksen maaliksi. Hyökkäyksessä "HMS Wild Swan" upposi. Se osallistui heinäkuussa Ranskan rannikon meriliikennettä vastaan tehtyihin iskuihin (operaatio Tunnel).


title: ORP Krakowiak (1941)

text: Alus muodosti 13. lokakuuta yhdessä "HMS Brocklesbyn", "HMS Fernien" ja "HMS Tynedalen" kanssa Force B:n etsittäessä Saksan laivaston kaapparia "Kometia", joka pyrki Saksasta Atlantille. Osasto hyökkäsi yhdessä Force A:n kanssa saksalaisaluksen suojana olleiden E-veneiden kimppuun. Operaatiosta vapauduttuaan alus palasi laivueensa mukana Kanaalin saattueiden suojaksi.


title: ORP Krakowiak (1941)

text: "Krakowiak" torjui 5. maaliskuuta 1943 Start Pointin edustalla saattueen kimppuun hyökänneet Saksan laivaston E-veneet. Alus jatkoi saattueiden suojaamista, kunnes se sai toukokuussa määräyksen siirtyä Välimerelle Gibraltarille sijoitettuun 60. Hävittäjäviirikköön.


title: ORP Krakowiak (1941)

text: Alus matkasi kesäkuussa Gibraltarille suojaamaan Atlantin ja läntisen Välimeren saattueita. Se määrättiin heinäkuussa Sisilian maihinnousun itäiseen tukiryhmään tukemaan brittiläisen 1. laskuvarjodivisioonan hyökkäystä saattajaryhmä S:ssä. Alus siirtyi Algeriin, josta se suojasi 5. heinäkuuta saattueen KMS18. Se erkani 8. heinäkuuta tankatakseen, mistä alus palasi myöhemmin samana päivänä saattueeseen. Alus erkani 10. heinäkuuta saattueesta sen saavuttua määränpäähänsä Bark West sillanpäähän, minkä jälkeen alus siirtyi maihinnousun tulitukiosastoon.


title: ORP Krakowiak (1941)

text: Alus liittyi syyskuussa Maltalle sijoitettuun 48. Saattajaryhmään, jonka tehtävänä oli Salernon maihinnousun tukeminen. Alus suojasi 9.-16. syyskuuta saattajaryhmänsä kanssa maihinnousun ilmasuojana ollutta saattuetukialusryhmä 88:aa (), johon kuuluivat "HMS Battler", "HMS Attacker", "HMS Hunter" ja "HMS Stalker".


title: ORP Krakowiak (1941)

text: "Krakowiak" siirrettiin lokakuussa Aleksandriaan tukemaan Egeanmeren saarten puolustusta. Alus etsi saksalaisten miehistönkuljetusaluksia alueelta. Se joutui ilmahyökkäykseen jäätyään ilman omien koneiden tarjoamaa suojaa. Alus suojasi 27. lokakuuta risteilijä "HMS Auroraa".


title: ORP Krakowiak (1941)

text: Alus partioi 10. marraskuuta Kalymnosin länsirannikon edustalla "HMS Petardin" ja "HMS Rockwoodin" kanssa. Alukset tulittivat Kalymnoksen satamaa ja ne joutuivat paluumatkalla liitopommein tehdyn hyökkäyksen maaleiksi. "Krakowiak" suojasi räjähtämättömän liitopommin vaurioittamaa "HMS Rockwoodia" Turkin aluevesille hinannutta "HMS Petardia".


title: ORP Krakowiak (1941)

text: "Krakowiak" täydensi 15. marraskuuta varastojaan Famagustassa Kyproksella ennen purjehdustaan Lerokselle, mutta matka peruuntui saarelle sijoitettujen joukkojen antauduttua. Alus suojasi 29. marraskuuta Aleksandriaan risteilijä "HMS Birmnghamin", joka oli vaurioitunut Kyrenaikan edustalla torpedon osuttua.


title: ORP Krakowiak (1941)

text: "Krakowiak" jatkoi vuoden 1944 alun saattueiden suojaamista Maltalta, kunnes se määrättiin maaliskuussa palaamaan Britteinsaarille tukemaan Normandian maihinnousua. Alus purjehti huhtikuussa Britteinsaarille.


title: ORP Krakowiak (1941)

text: Alus sijoitettiin itäisen maihinnousuosaston Force G:hen, jonka mukana se osallistui valmistaviin harjoituksiin. "Krakowiak" ja "HMS Cattistock" olivat kesäkuun alussa Solentissa valmiina suojaamaan saattueen G1 sillanpäähän. Alukset suojasivat 5. kesäkuuta vuorokauden viiveen jälkeen saattueen, jonka muodostivat 6. miinanraivaajalaivueen neljä miinalaivaa sekä miinanraivaajat, neljän 55. laivueen moottoriveneen ja moottoritorpedoveneen avustamana merelle. Seuraavana päivänä hyökkäysalueelle saavuttuaan "Krakowiak" tuki Gold rannan maihinnousua tykkitulella.


title: ORP Krakowiak (1941)

text: Alus partioi 7. kesäkuuta maihinnousualueen reunalla estäen Saksan laivaston pääsyn alueelle. Se sekä "HMS Ursa" ja "KNM Glaisdale" torjuivat 10. kesäkuuta Le Havren edustalla Saksan laivaston torpedoveneiden "T28", "Jaguar" ja "Möwe" pääsyn alueelle. Alus vapautui 27. kesäkuuta operaatiosta, minkä jälkeen se siirrettiin Kanaalin saattueiden suojaksi.


title: ORP Krakowiak (1941)

text: Alus siirrettiin elokuussa 16. Hävittäjälaivueeseen Harwichiin suojaamaan Pohjanmeren saattueita.


title: ORP Krakowiak (1941)

text: "Krakowiak" esti 22. maaliskuuta 1945 E-veneiden miinanlaskun Thamesin ja Hollannin rannikon väliselle laivareitille. Euroopan sotatoimien päätyttyä aluksen palvelus jatkui Kotilaivaston mukana miehitettynä puolalaisilla.


title: ORP Krakowiak (1941)

text: Se osallistui saksalaisten hallussa olleiden alueiden palauttamiseen liittoutuneiden valvontaan, kunnes alus palautettiin 23. heinäkuuta Kuninkaalliselle laivastolle. Alus sijoitettiin reserviin Harwichiin.


title: ORP Krakowiak (1941)

text: Harwichissa aluksen varastot tyhjennettiin ja se nimettiin 25. elokuuta "HMS Silvertoniksi". Alus siirrettiin myöhemmin Sheernessiin.


title: ORP Krakowiak (1941)

text: Alus valmistautui 1953 osallistumaan kruunajaisten yhteydessä pidettyyn katselmukseen, minkä jälkeen se sijoitettiin reserviin Chathamiin. Alus sijoitettiin 1958 poistolistalle ja se myytiin 3. maaliskuuta BISCOlle, joka siirsi romuttamisen T W Wardille Graysiin Essexiin.


title: Sisilianpaimenkoira

text: Sisilianpaimenkoira ("Cane Pecoraio Siciliano") on italialainen koirarotu.


title: Sisilianpaimenkoira

text: Sisilianpaimenkoiran silmät ovat kohtisuorat, korvat korkealle asettuneet ja päähän verrattuna pienet. Pitkä karvapeite vaihtelee aaltoilevasta lähes kiharaan. Sallitut värit ovat musta, musta valkoisin merkein, musta kellanruskein merkein ja tricolor. Myös yksivärisillä koirilla on aina valkoiset merkit niskassa, rintakehässä, käpälissä ja hännänpäässä. Takaraajoissa on joko yksöis- tai kaksoiskannukset.


title: Sisilianpaimenkoira

text: Sisilianpaimenkoira on tasapainoinen, peloton, erittäin rohkea, hyvin älykäs, uskollinen, luotettava ja tottelevainen työkoira. Se on kuitenkin epäluuloinen vieraita kohtaan ja rotuna vaativa.


title: Sisilianpaimenkoira

text: Rotu on kotoisin Sisiliasta, missa sitä on käytetty vuosisatojen ajan vartioimaan maaöljyä ja karjaa pedoilta. Kallolöydösten perusteella se on peräisin pronssikaudelta. Sen lukumäärä alkoi laskea vuonna 1925 susien kadottua saarelta, sillä se menetti täten tarkoituksensa. Koska se on lähes sukupuuton partaalla, Italian kennelliitto "ENCI" ei enää rekisteröi sitä virallisena rotuna. Sitä yritetään kuitenkin paraikaa elvyttää.


title: ORP Krakowiak

text: ORP Krakowiak on ollut kolmen Puolan merivoimissa palvelleen aluksen nimenä:


title: HMS Chiddingfold (L31)

text: HMS Chiddingfold (viirinumero L31) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Chiddingfold (L31)

text: Alus tilattiin 4. syyskuuta 1939 Scotts Shipbuilding and Engineering Companyltä Greenockista osana vuoden 1939 hätäohjelmaa. Sen köli laskettiin 1. maaliskuuta 1940 työnumerolla J1115 ja alus laskettiin vesille 10. maaliskuuta seuraavana vuonna. Alus valmistui 16. lokakuuta.


title: HMS Chiddingfold (L31)

text: "HMS Chiddingfold" siirrettiin marraskuussa vastaanottokokeiden ja varustamisen jälkeen Scapa Flowhun koulutettavaksi. Alus määrättiin tukemaan kommandoiskua Lofooteille (operaatio Archery).


title: HMS Chiddingfold (L31)

text: Alus osallistui 22. joulukuuta operaation valmistavaan harjoitukseen risteilijä "HMS Kenyan" sekä hävittäjien "HMS Onslowin", "HMS Offan" ja "HMS Oribin" kanssa. Osasto siirtyi 24. joulukuuta Sullom Voeen Shetlannin saarille suojaten maihinnousualuksia "HMS Prince Charles" ja "HMS Prince Leopold". Osasto joutui odottamaan Sullom Voessa seuraavan vuorokauden sään paranemista.


title: HMS Chiddingfold (L31)

text: Osasto lähti 26. joulukuuta Sullom Voesta sään parannuttua. Seuraavana päivänä se saapui Vaagsfjordiin "HMS Chiddingfoldin" johtaessa maihinnousualuksia ja muun osaston valmistautuessa tulitukeen. Alus savutti suojaten tulitukiosastoa. Osasto lähti paluumatkalle Scapa Flow'hun joutuen kahteen otteeseen Heinkel pommittajien maaliksi. Alus saapui 28. joulukuuta osaston mukana Scapa Flow'hun, missä se jatkoi kouluttautumista.


title: HMS Chiddingfold (L31)

text: "HMS Chiddingfold" määrättiin koulutuksen päätyttyä tammikuussa 1942 palvelukseen Orkenyn ja Shetlannin alueelle saattueiden suojaksi. Alus suojasi 9. tammikuuta itäisen sulun pohjoista osaa rakentanutta 1. miinalaivuetta "HMS Calpen" kanssa (operaatio SN15A). Seuraavana päivänä alus ilmoittautui uudessa palveluspaikassaan.


title: HMS Chiddingfold (L31)

text: Alus suojasi helmikuusta marraskuuhun saattueita Clyden ja Islannin välillä sekä itärannikon saattueita Atlantin saattueiden kokoontumispaikoilta Clydeen. Se määrättiin joulukuussa Kotilaivastoon.


title: HMS Chiddingfold (L31)

text: Alus suojasi 15. joulukuuta saattueen JW51A länsipuolta alkumatkasta Kuolanniemimaalle "HMS Blankneyn" ja "HMS Ledburyn" kanssa. Se erkani saattueesta 18. joulukuuta Kotilaivaston alusten saavuttua läntisen suojauksen mukana. Alus suojasi 22. joulukuuta samojen alusten kanssa saattueen JW51B länsipuolta, mistä ne erkanivat 25. joulukuuta Kotilaivaston saavuttua.


title: HMS Chiddingfold (L31)

text: "HMS Chiddingfold" palasi tammikuussa 1943 Orkneyn ja Shetlannin alueelle saattueiden suojaksi, kunnes se toukokuussa määrättiin huollettavaksi ulkomaan palvelusta varten.


title: HMS Chiddingfold (L31)

text: Alus siirtyi Middlesboroughin, jossa se siirrettiin 16. kesäkuuta telakalle. Alukselle asennettiin tulenjohtotutka tyyppiä 285 ja oletettavasti myös tyyppiä 291. Alus määrättiin elokuussa Välimeren laivaston 59. Hävittäjäviirikköön.


title: HMS Chiddingfold (L31)

text: Aluksen huolto valmistui ja se aloitti 21. elokuuta koeajot uusien järjestelmien testaamiseksi. Alus lähti syyskuussa varustamisen jälkeen Maltalle, jossa se liittyi "HMS Bicesteriin", "HMS Oakleyn" ja "HMS Zetlandiin" aloittaen saattueiden suojaamisen.


title: HMS Chiddingfold (L31)

text: "HMS Chiddingfold" palveli alkuvuoden 1944 Maltalla suojaten viirikkönsä mukana keskisen Välimeren saattueita, kunnes se siirrettiin kesäkuussa myös Maltalle sijoitettuun 22. Hävittäjälaivueeseen. Laivueen muut alukset olivat "HMS Exmoor", "HMS Catterick", "HMS Ledbury", "HMS Liddesdale", "HMS Tetcott" ja "HMS Wheatland", joiden mukana se suojasi edelleen saattueita, valvoi merialuetta sekä tuki maavoimien operaatioita Italian rannikolla.


title: HMS Chiddingfold (L31)

text: "HMS Chiddingfold" määrättiin helmikuussa 1945 Harwichiin sijoitettuun 16. Hävittäjälaivueeseen. Alus tulitti 1. maaliskuuta Genovan puolustuslaitteita tukiessaan maavoimien toimintaa. Se vapautettiin 3. maaliskuuta Välimeren laivastosta, minkä jälkeen alus aloitti matkansa Harwichiin. Alus suojasi saattueita Scheldtin suistoon sekä partioi alueella estääkseen alueen miinoittamisen.


title: HMS Chiddingfold (L31)

text: Alus määrättiin toukokuussa Euroopan sotatoimien päättyessä Itä-Intian laivastoon, minkä seurauksena se siirrettiin 29. toukokuuta telakalle huollettavaksi. Alus palasi 2. heinäkuuta palvelukseen aloittaen koeajot.


title: HMS Chiddingfold (L31)

text: Alus lähti koeajojen päätyttyä Välimerelle 18. Hävittäjälaivueeseen koulutettavaksi sekä valmistautumaan ulkomaan palvelukseen. Se jatkoi elokuussa matkaansa Ceylonille liittyäkseen Itä-Intian laivastoon. Se oli laivueessaan Singaporessa tukien alueen takaisinvaltausta.


title: HMS Chiddingfold (L31)

text: "HMS Chiddingfold" palasi Trincomaleehen vapauduttuaan tehtävistään Singaporessa. Alus määrättiin reserviin. Alus lähti lokakuussa Trincomaleesta ja se saapui 16. marraskuuta Portsmouthiin, jossa se sijoitettiin poistettiin palveluksesta. Alus sijoitettiin vuoden 1946 alussa lopulta reserviin. Se siirrettiin 1950 Harwichiin, missä se makasi ankkuroituna vuoteen 1952. Aluksen siirrosta Intian laivastolle ilmoitettiin 17. kesäkuuta, jolloin se siirrettiin Messrs Crichtonin telakalle Liverpooliin. Telakalla ollut alus nimettiin 27. marraskuuta "INS Gangaksi". Aluksen huolto valmistui kesäkuussa 1953 ja Intian laivasto otti aluksen virallsesti palvelukseensa 18. kesäkuuta.


title: HMS Chiddingfold (L31)

text: Koeajojen ja koulutuksen päätyttyä alus lähti Intiaan "INS Gomatin" (ex- "HMS Lamerton") ja "INS Godaveri" (ex- "HMS Bedale" ja "ORP Slazak") kanssa. Alusten laina aikaa jatkettiin elokuussa 1956 ja Intian hallitus osti ne vasta huhtikuussa 1958. "INS Gomati" poistettiin aktiivipalveluksesta 1975, jolloin se siirrettiin koululaivaksi ennen myyntiään romutettavaksi.


title: Nokia 2700 classic

text:
Nokia 2700 classic on Nokian vuonna 2008 julkistama matkapuhelin.
__notoc__


title: HMS Croome

text: HMS Croome (viirinumero L62) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Croome

text: Alus tilattiin 4. syyskuuta 1939 Alexander Stephen and Sonsilta Govanista osana vuoden 1939 hätäohjelmaa. Sen köli laskettiin 7. kesäkuuta 1940 työnumerolla J1477 ja alus laskettiin vesille 30. tammikuuta seuraavana vuonna. Alus valmistui 29. kesäkuuta.


title: HMS Croome

text: "HMS Croome" siirrettiin palvelukseen oton jälkeen Scapa Flowhun varustettavaksi ja koulutettavaksi. Alus liittyi elokuussa 1941 Londonderryyn sijoitettuun 21. Saattajaryhmään suojaamaan Atlantin saattueita. Alus suojasi syyskuussa saattuetta HG72.


title: HMS Croome

text: Alus upotti 8. syyskuuta Azorien koillispuolella Italian laivaston sukellusveneen "Baraccan" tykkitulella ja törmäämällä (), jolloin se itse kärsi vaurioita. Alus siirrettiin 12. syyskuuta telakalle, mistä se palasi 4. lokakuuta laivueeseensa.


title: HMS Croome

text: Alus saattoi 11. lokakuuta lentotukialus "HMS Eaglen" Gibraltarille Ranskan merivoimien korvetin "Commandante Dubocin" kanssa. Alus oli syyskuussa suojaamassa "HMS Exmoorin" kanssa Lähi-Itään matkannutta joukkojenkuljetussaattuetta WS14, mistä tehtävästä se palasi "HMS Wild Swanin" saavuttua Afrikan länsirannikolta Gibraltarille suojaamaan Atlantin saattueita.


title: HMS Croome

text: Alus upotti 14. joulukuuta Capo de St. Vincenten edustalla Saksan laivaston sukellusveneen "U-127" yhdessä "HMS Foxhoundin", "HMS Gurkhan" ja "HMAS Nestorin" kanssa ().


title: HMS Croome

text: "HMS Croome" saattoi 27. helmikuuta 1942 lentotukialuksia "HMS Argus" ja "HMS Eagle" toimitettaessa lentokoneita Maltalle "HMS Laforeyn", "HMS Lightningin", "HMS Activen", "HMS Anthonyn", "HMS Whitehallin", "HMS Wishartin", "HMS Blankneyn" ja "HMS Exmoorin" kanssa operaatio Spotter I:ssä. Seuraavana päivänä operaatio keskeytettiin, kun havaittiin ongelmia lentokoneiden polttoaineessa. Operaatio toteutettiin samalla osastolla 6. maaliskuuta nimellä Spotter II.


title: HMS Croome

text: Alus suojasi 20. maaliskuuta samoja lentotukialuksia "HMS Laforeyn", "HMS Duncanin", "HMS Activen", "HMS Anthonyn", "HMS Whitehallin", "HMS Wishartin", "HMS Blankneyn" ja "HMS Exmoorin" kanssa toimitettaessa lentokonetäydennystä Maltalle operaatio Picket I:ssä. Operaatio toistettiin 27. maaliskuuta samalla osastolla operaationa Picket II.


title: HMS Croome

text: Alus suojasi huhtikuussa saattueita Gibraltarin ja kotimaan välisellä reitillä, kunnes se määrättiin kuun lopulla Välimeren laivastoon. Se suojasi 11. huhtikuuta saattuetta WS17B risteilijä "HMS Shropshiren", hävittäjien "HMS Wild Swanin" ja "HMS Exmoorin" sekä Flower-luokan korvettien kanssa. Alus matkasi toukokuussa Hyväntoivonniemen reittiä Aleksandriaan, missä se liitettiin 5. Hävittäjälaivueeseen.


title: HMS Croome

text: "HMS Croome" suojasi 11. kesäkuuta laivueen mukana operaatio Vigorousiin kuuluvaa Maltalle matkannutta saattuetta saattuetta MW11. Alus palasi 15. kesäkuuta Aleksandriaan, minkä jälkeen se jatkoi itäisen Välimeren saattueiden suojaamista laivueensa mukana. Alus upotti elokuussa "HMS Suchin", "HMS Zulun", "HMS Tetcottin" ja Kuninkaallisten ilmavoimien 221. laivueen Wellington pommikoneen kanssa Saksan laivaston sukellusveneen "U-372" Haifan lounaispuolella ().


title: HMS Croome

text: Alus osallistui 27. elokuuta Datassa maavoimien operaation tulitukiosastoon. Syyskuussa alus oli mukana epäonnistuneessa operaatio Agreementissa tehtyyn maihinnousuun Tobrukiin. Maltan saarron lauettua alus suojasi 17. marraskuuta Maltalle saattueen operaatiossa Stoneage.


title: HMS Croome

text: "HMS Croomen" saattuepalvelus ja partiointi itäisellä Välimerellä jatkui vuoden 1943 alku kuukaudet, kunnes se siirrettiin maaliskuussa Algeriin 22. Hävittäjälaivueeseen. Alus tuki laivueen mukana Tunisiassa käytyjä taisteluita osallistuen muun muassa toukokuussa operaatio Retributioniin, jossa estettiin akselivaltojen joukkojen vetäytyminen Tunisiasta Sisiliaan.


title: HMS Croome

text: Alus suojasi laivueen mukana keskisen Välimeren saattueita sekä valvoi meriliikennettä. Se osallistui muun muassa Salernon maihinnousun matkanneiden saattueiden suojaamiseen. Aluksen ollessa 14. syyskuuta suojaamassa saattuetta MKS24 se määrättiin välittömästi Haifaan, josta sen tuli tukea Aegeanmeren operaatioita Italian antauduttua.


title: HMS Croome

text: Se liittyi 16. syyskuuta Haifassa "HMS Hurworthiin", kun aluksille nousi Royal Irish Fusiliers rykmentin joukkoja kuljetettavaksi Lerokselle. Seuraavana päivänä alukset laskivat joukot saarelle, minkä jälkeen ne pyrkivät estämään saksalaisia joukkoja kuljettaneiden alusten pääsyn Aegean meren saarille. "HMS Croome" palasi 12. joulukuuta laivueeseensa Aegeanmeren taisteluiden päätyttyä ja samalla se sai määräyksen osallistua Anzion maihinnousuun.


title: HMS Croome

text: "HMS Croome" matkasi tammikuun 1944 alussa Napoliin, josta se lähti 21. tammikuuta Kreikan laivaston hävittäjien "Themistokleen" ja "Kritin" kanssa muodostaen osasto Task Unit 81.6:n (TU81.6). Osaston tehtävänä oli suojata yhdysvaltalaisjohtoista Task Force 81:n eteläistä hyökkäysosastoa. Seuraavana päivänä TU81.6 oli tulitukiosastona maihinnousun aikana, mistä vapauduttuaan se aloitti maihinnousualueen suojauksen.


title: HMS Croome

text: Aluksen vapauduttua operaatiosta se palasi laivueeseensa saattueiden suojaksi, kunnes se määrättiin elokuussa palaamaan kotimaahan. Alus matkasi syyskuussa Sheernessiin, jossa se liittyi 21. Hävittäjälaivueeseen aloittaen Pohjanmeren ja Kanaalin alueen saattueiden suojaamisen.


title: HMS Croome

text: "HMS Croome" määrättiin tammikuussa 1945 huollon jälkeen Ceylonille sijoitettuun Itäiseen laivastoon. Alus oli huollettavana, kunnes se suojasi Brittiläiseen Tyynenmeren laivastoon määrätyt kevyet lentotukialukset "HMS Venerablen", "HMS Vengeancen" ja "HMS Colossuksen" Välimerelle. Euroopan sotatoimien päätyttyä alus oli edelleen koulutettavana Välimerellä valmiina matkaamaan Intian valtamerelle, mikäli tarvetta ilmenisi.


title: HMS Croome

text: Alus palasi lokakuussa kotimaahan, jossa se sijoitettiin Plymouthin reserviin. Se siirrettiin 1954 Cardiffiin, josta se sijoitettiin poistolistalle. Alus myytiin 1957 BISCOlle, joka siirsi romuttamisen T. W. Wardille. Alus saapui hinattuna 13. elokuuta Briton Ferryyn romutettavaksi.


title: Maxxi

text: Maxxi on vuonna 2010 avattu nykytaiteen museo Italiassa Roomassa Flaminion kaupunginosassa.


title: Maxxi

text: Museorakennuksen on suunnitellut arkkitehti Zaha Hadid, ja se on jo sinänsä nähtävyys.


title: Jörgen Lennartsson

text: Jörgen Lennartsson (s. 10. huhtikuuta 1965) on ruotsalainen jalkapallovalmentaja ja entinen pelaaja. Heinäkuusta 2018 lähtien hän on toiminut norjalaisen Lillestrømin päävalmentajana.


title: Jörgen Lennartsson

text: Vaatimattomaksi jääneen pelaajauransa jälkeen Lennartson aloitti valmentajana Växjö Norra IF:n juniorijoukkueissa, joita hän oli valmentanut jo pelaajauransa aikana. Valmennettuaan kaudella 1989 Vederslöv/Dänningelandaa palasi hän 1990 juniorivalmentajaksi siirtyen kuitenkin Östers IF:n organisaatioon. Hän toimi alle 20-vuotiaiden joukkueen valmentajan Östersissä kauteen 1993 siirtyen sitten samaan tehtävään Helsingborgs IF:ään. Kausina 2000 ja 2001 hän toimi Helsingborgin edustusjoukkueen apuvalmentajana.


title: Jörgen Lennartsson

text: Päävalmentajadebyyttinsä aikuisten tasolla Lennartsson teki 2002 siirtyen BK Häckenin peräsimeen. Hänen johdollaan seura taisteli joka vuosi noususta Allsvenskaniin kunnes lopulta kaudella 2004 onnistui voittamaan Superettanin. Menestyskauden jälkeen Lennartsson jätti Häckenin ja siirtyi Ruotsin jalkapalloliiton palvelukseen. Hän toimi ensin alle 17-vuotiaiden maajoukkuevalmentajana ja siirtyi 2005 alle 21-vuotiaiden maajoukkueen valmennustiimiin. Hän toimi ensin apuvalmentajana ja vuodesta 2006 päävalmentajana yhdessä Tommy Söderbergin kanssa. Kaksikko luotsasi Ruotsin nuoret komeasti välieriin koti-EM-kisoissa 2009.


title: Jörgen Lennartsson

text: Elokuussa 2010 kerrottiin, että Lennartsson jättää tehtävänsä alle 21-vuotiaiden maajoukkuevalmentajana ja siirtyy vuoden 2011 alusta norjalaisen Stabækin päävalmentajaksi. Lennartssonin pesti Stabækissa jäi yhteen kauteen, sillä talousvaikeuksien kanssa painiskellut seura joutui purkamaan ruotsalaisen sopimuksen kauden 2011 jälkeen. Seura sijoittui liigassa kymmenenneksi. Marraskuun lopussa 2011 Lennartsson allekirjoitti nelivuotisen sopimuksen IF Elfsborgin kanssa.


title: Jörgen Lennartsson

text: Lennartssonin debyyttikausi Elfsborgissa sujui loistavasti. Läpi kauden kärkisijoilla ollut seura palasi kauden päätteeksi Ruotsin mestariksi kuuden vuoden tauon jälkeen. Mestaruuden puolustaminen ei sujunut kaudella 2013 odotusten mukaisesti, vaan Elfsborg putosi Malmön, IFK Göteborgin, Helsingborgin ja AIK:n vauhdista. Eurokentillä Lennartsson luotsasi Elfsborgin Eurooppa-liigan lohkovaiheeseen. Euromenestys ei kuitenkaan riittänyt, vaan seurajohto erotti Lennartssonin hieman yllättäen syys-lokakuun taitteessa 2013 Elfsborgin ollessa Allsvenskanissa kuudentena.


title: Jörgen Lennartsson

text: Vuoden 2014 lopulla ilmoitettiin, että Lennartsson aloittaa kaudella 2015 IFK Göteborgin päävalmentajana. Lennartssonin debyyttikaudella 2015 IFK Göteborg taisteli Ruotsin mestaruudesta viimeiselle kierrokselle saakka IFK Norrköpingin ja AIK:n kanssa. Lopulta Norrköping vei mestaruuden ja Göteborg jäi edelliskauden tapaan hopealle. Kaudella 2016 IFK ei kyennyt haastamaan mestaruuskamppailussa kärkikolmikkoa ja sijoittui lopulta neljänneksi, 16 pistettä Malmö FF:n perässä. Kaudella 2017 IFK:n sijoitus valui entisestään ja seuran juututtua keskikesällä tappiokierteeseen Lennartsson sai heinäkuun lopulla potkut tehtävistään.


title: Jörgen Lennartsson

text: Heinäkuun puolivälissä 2018 Lennartssonista tuli Norjan liigassa putoamismkamppailuun vajonneen Lillestrømin päävalmentaja.


title: Sotilassoittokunta

text: Sotilassoittokunta on ammattisoittajista koostuva soittokunta, jonka jäsenet kuuluvat asevoimien henkilökuntaan (Suomessa kantahenkilökuntaan). Tyypillisesti sotilassoittokunnat ovat puu- ja vaskipuhaltimista sekä lyömäsoittimista muodostettuja puhallinorkestereita.


title: Sotilassoittokunta

text: Suomessa sotilassoittokunnat esiintyvät julkisissa konserteissa, sekä puolustusvoimien, rajavartiolaitoksen ja maanpuolustusjärjestöjen tilaisuuksissa.


title: Sotilassoittokunta

text: Suomessa on kuusi sotilassoittokuntaa: Maavoimien alaisuudessa olevat Kaartin soittokunta, Lapin sotilassoittokunta, Rakuunasoittokunta ja Puolustusvoimien Varusmiessoittokunta, sekä Ilmavoimien soittokunta ja merivoimien alaisuudessa oleva Laivaston soittokunta.


title: Sotilassoittokunta

text: Soittokunta kuuluu yleensä joukko-osaston organisaatioon, pois lukien merivoimien esikunnan organisaatioon kuuluva Laivaston soittokunta.


title: HMS Dulverton

text: HMS Dulverton (viirinumero L63) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Dulverton

text: Alus tilattiin 4. syyskuuta 1939 Alexander Stephen and Sonsilta Govanista osana vuoden 1939 hätäohjelmaa. Sen köli laskettiin 16. heinäkuuta 1940 työnumerolla J1478 ja alus laskettiin vesille 1. huhtikuuta seuraavana vuonna. Alus valmistui 2. syyskuuta.


title: HMS Dulverton

text: "HMS Dulverton" siirrettiin palvelukseen oton jälkeen Scapa Flowhun varustettavaksi ja koulutettavaksi. Alus määrättiin marraskuussa 1941 Välimeren laivastoon, jolloin se aloitti valmistautumisen ulkomaan palvelukseen.


title: HMS Dulverton

text: Alus liittyi 19. marraskuuta saattueeseen WS12Z Atlantille saattajaksi taistelulaiva "HMS Royal Sovereignin" ja hävittäjä "HMS Southwoldin" kanssa. Alus erkani 22. marraskuuta saattueesta mainittujen alusten kanssa siirtyen Freetowniin. Suojausosasto palasi saattueeseen 28. marraskuuta jatkettaessa matkaa Durbaniin, jossa suojausosasto erkani 18. joulukuuta saattueesta. "HMS Dulverton" jatkoi matkaansa yksinään Aleksandriaan.


title: HMS Dulverton

text: "HMS Dulverton" liittyi 4. tammikuuta 1942 Aleksandriassa Välimeren laivaston 5. Hävittäjälaivueeseen, jonka mukana alus suojasi saattueita, partio Välimerellä sekä tuki Tobrukin varuskunnan puolustusta. Alus liittyi 12. helmikuuta saattueen MW9A suojaksi "HMS Beaufortin", "HMS Hurworthin" ja "HMS Southwoldin" kanssa (operaatio MF5). Saattueiden MW9A yhdistyttyä seuraavana päivänä MW9B:hen jatkoi yhdistynyt saattue matkaansa toistuvissa ilmahyökkäyksissä. Alus erkani 14. helmikuuta saattueesta Aleksandriasta matkanneiden saattajien kanssa, minkä jälkeen hävittäjät suojasivat saattueen ME10 paluumatkan Aleksandriaan. Alus saapui seuraavana päivänä Aleksandriaan.


title: HMS Dulverton

text: Alus etsi 20. maaliskuuta sukellusveneitä suunnitellun Maltalle matkaavan saattueen reitiltä "HMS Avon Valen", "HMS Beaufortin", "HMS Eridgen", "HMS Heythropin", "HMS Hurworthin" ja "HMS Southwoldin" kanssa (operaatio MG1). Seuraavana päivänä hävittäjät liittyivät saattueeseen MW10 tankattuaan sitä ennen Tobrukissa. Saattueen joutui Italian laivaston raskaiden yksiköiden uhkaamaksi. Maltalta saapuivat risteilijä "HMS Penelope" ja hävittäjä "HMS Legion" ennen italialaisten kohtaamista täydentämään saattueen suojaa. Saattueen MW10 jatkettua matkaansa suojanaan risteilijä "HMS Carlisle" sekä Tobrukista saapuneet hävittäjät se joutui ilmahyökkäyksen sekä italialaisten raskaiden yksiköiden tykkitulen maaliksi.


title: HMS Dulverton

text: Risteiijät "HMS Cleopatra", "HMS Dido", "HMS Euryalus" ja "Penelope" sekä risteilijöiden suojana olleet hävittäjät ryhmittyivät saattueen ja Italian laivsto-osaston väliin aloittaen hyökkäyksen. Italian laivaston alusten tutkan puute esti tarkan tulen ja laivasto-osasto vetäytyi hävittäjien laukaistua torpedonsa. "HMS Dulverton" erkani seuraavana päivänä saattuesta "HMS Avon Valen" kanssa suojatakseen "SS Pampasta" ja "SS Talabotia" saattueen hajaannuttua. Jatkuvista ilmahyökkäyksistä huolimatta alukset pääsivät Maltalle, josta "HMS Dulverton" aloitti 25. maaliskuuta paluumatkansa "HMS Carlislen", "HSM Beaufortin", "HMS Eridgen" ja "HMS Hurworthin" kanssa. Osasto saapui 28. maaliskuuta Aleksandriaan.


title: HMS Dulverton

text: "HMS Dulverton" tuki huhtikuusta alkaen 5. Hävittäjälaivueen mukana Tobrukin taistelua kuljettamalla täydennyksiä sekä tulittaen piirittäjiä, kunnes se määrättiin kesäkuussa seuraavaan Maltan avustamisoperaatioon. Alus lähti 11. kesäkuuta Port Saidista neljän kauppa-aluksen muodostaman saattueen MW11C suojana (operaatio Rembrandt), jonka tehtävänä oli toimia operaatio Harpoonin harhautuksena. Saattue joutui seuraavana päivänä ilmahyökkäykseen, jolloin rahtialus "SS City of Coventry" vaurioitui eikä kyennyt jatkamaan saattueen mukana.


title: HMS Dulverton

text: Saattue aloitti 13. kesäkuuta paluumatkan Aleksandriaan, jolloin "HMS Dulverton' erkani siitä tankatakseen ja liittyäkseen Aleksandriasta saapuvaan saattueeseen MW11B. Seuraavana päivänä saattue joutui voimakkaan ilmahyökkäyksen maaliksi sekä Italian laivaston pinta-alusten uhkaamaksi, jolloin alukset vaihtoivat kurssia. Saattue palautti 15. kesäkuuta suunnan kohti Maltaa joutuen uudelleen ilmahyökkäykseen. Saattue määrättiin palaamaan Aleksandriaan, jonne alus saapui saattueen mukana 16. kesäkuuta.


title: HMS Dulverton

text: "HMS Dulverton" tulitti 12. heinäkuuta Mersa Matruhia Välimeren laivaston yksiköiden mukana. Alus suojasi 19. heinäkuuta risteilijä osastoa tulitettaessa Mersa Matruhia.


title: HMS Dulverton

text: Alus liittyi 12. elokuuta kolmen rahtialuksen muodostamaan saattueeseen MW12 operaatiossa MG3, joka oli operaatio Pedestalin harhautussaattue. Alus palasi seuraavana päivänä saattueen mukana Port Saidiin.


title: HMS Dulverton

text: Alus määrättiin syyskuussa Tobrukin maihinnousuun operaatio Agreementiin. Se suojasi 12. syyskuuta risteilijä "HMS Coventryä" "HMS Belvoirin", "HMS Croomen" ja "HMS Hursleyn" kanssa matkalla Tobrukiin kuljettaen merijalkaväen sotilaita. Alus tulitti maakohteita tukiessaan maihinnousua, jolloin se joutui rannikkotykistön maaliksi. Seuraavana päivänä osaston alukset joutuivat Junkers Ju 87 syöksypommittajien maaliksi, jolloin "HMS Coventry" tuhoutui. "HMS Dulverton" palasi Aleksandriaan "HMS Beaufortin" ja "HMS Hursworthin" kanssa.


title: HMS Dulverton

text: Lentokoneen havaittua 30. lokakuuta 70 mailia pohjoiseen Niilin suistosta Saksan laivaston sukellusveneen "U-559" lähtivät "HMS Dulverton", "HMS Petard", "HMS Pakenham" ja "HMS Hurworth" Aleksandriasta vapauttamaan "HMS Echon" etsintätehtävästä. Osasto jahtasi sukellusvenettä kymmenen tuntia, jonka jälkeen sukellusvene nousi pintaan yön laskeutuessa. Hävittäjien tykkituli pakotti sukellusveneen antautumaan, jolloin "HMS Petardilta" lähetetty valtausmiehistö takavarikoi Enigma-laitteen sekä siihen liittyvän dokumentaation. Sukellusvene upposi etsinnän aikana, jolloin kaksi valtausmiehistönjäsentä sai surmansa ja Enigma-laite tuhoutui. Seuraavana päivänä "HMS Dulverton" saattoi "HMS Petardin" Haifaan.


title: HMS Dulverton

text: "HMS Dulverton" liittyi 17. marraskuuta Aleksandriassa Maltalle matkanneeseen saattueeseen MW13, joka oli osa operaatiota MG9 eli Stoneage. Saattue joutui seuraavana päivänä ilmahyökkäykseen, jolloin risteilijä "HMS Arethusa" vaurioitui pahoin. Alus saapui 20. marraskuuta saattueen mukana Maltalle, josta se lähti vielä samana päivänä paluumatkalle.


title: HMS Dulverton

text: Alus lähti 7. joulukuuta kohti Maltaa vastaanottaakseen sieltä saapuvien tyhjien rahtialusten muodostaman saattueen ME11 (operaatio MH2). Se erkani 9. joulukuuta saattueesta liittyäkseen Maltalle matkanneeseen saattueeseen MW15 (operaatio Quadrangle A), joka oli samalla viimeinen Port Saidista Maltalle matkannut saattue.


title: HMS Dulverton

text: "HMS Dulverton" palveli vuoden 1943 alun laivueen mukana itäisellä Välimerellä valvoen meriliikennettä sekä tukien maajoukkojen taistelua, kunnes se siirrettiin huhtikuussa 21. Hävittäjälaivueen mukana Maltalle. Alus esti toukokuussa laivueen mukana akselivaltojen joukkojen evakuoimista Bonin niemimaalta Sisiliaan samoin se tulitti Kelebiassa olevia akselivaltojen asemia.


title: HMS Dulverton

text: Alus määrättiin kesäkuussa Sisilian maihinnousuun. Se siirtyi heinäkuun alussa Aleksandriaan, josta alus lähti 3. heinäkuuta saattueen MWS36 mukana. Alus erkani 7. heinäkuuta saattueesta matkaten Benghaziin, jossa se liittyi saattueeseen MWF36 suojaten matkan sillanpäähän. Alus saapui 10. heinäkuuta Bark Westiin, jossa se erkani saattueesta aloittaen maihinnousun tukemisen tykkitulella, antaen ilmasuojaa sekä estäen sukellusveneiden pääsyn alueelle. Alus osallistui Sisilian maihinnousuun, kunnes se määrättiin elokuussa laivueen mukana osallistumaan Salernon maihinnousuun.


title: HMS Dulverton

text: Alus siirtyi syyskuun alussa Tripoliin, josta se lähti 6. syyskuuta saattueen TSF1 suojana merelle. Alus erkani 9. syyskuuta saattueesta liityen laivueen mukana Task Force 85:een tukemaan maihinnousua tykkitulella sekä suojaamaan maihinnousualuetta. Aluksen vapauduttua operaatiosta se matkasi Aleksandriaan.


title: HMS Dulverton

text: Alus liittyi Aleksandriassa 5. Hävittäjälaivueeseen, jonka laivueenjohtajaksi se määrättiin. Alus etsi 10. lokakuuta tuloksetta Lerokselle saksalaisjoukkoja kuljettaneita aluksia. Alus tulitti 22. lokakuuta Levithaa ja se kuljetti 27. lokakuuta joukkoja ja materiaalia Lerokselle.


title: HMS Dulverton

text: "HMS Dulvertoniin" osui 13. marraskuuta Leroksen edustalla Dornier Do 217 koneesta laukaistu Hs293 liitopommi, jolloin aluksen kannen etuosan rakenteet tuhoutuivat. "HMS Belvoir" pelasti alukselta 109 eloonjäänyttä. Aluksen pelastamisen oltua mahdotonta se päätettiin upottaa. Aluksella sai surmansa 77 miehistönjäsentä mukaan lukien aluksenpäällikkö.


title: Bull arab

text: Bull arab on australialainen koirarotu.


title: Bull arab

text: Tavallisesti karvapeite on valkoinen eri värisin laikuin. Laikut voivat olla mustia, punaisia, maksanruskeita, "buckskin"-värisiä, sinisiä, hopeita, punaruskeita tai juovikkaita. Valkoisella alueella on usein täplitys.


title: Bull arab

text: Bull arab on uskollinen, hyväluonteinen ja omalla pihalla rauhallinen. Se on jalostettu tarkkaan sellaiseksi, ettei sen tulisi osoittaa aggressiivista käytöstä ihmisiä ja eläimiä kohtaan. Kuten kaikki koirat, niiden tulee olla hallinnassa ja valvonnan alla kaiken aikaa.


title: Bull arab

text: Rotu on hyökännyt monta kertaa ihmisen kimppuun useissa eri Australian osavaltioissa. Tapahtumista on myös koottu 80 kunnan hankkima raportti ja lähetetty se paikalliselle hallitukselle heinäkuun 1. 2005 ja lokakuun 30. 2006 välisenä aikana.


title: Bull arab

text: Nämä koirat myös kykenevät tappamaan suuria määriä lampaita ja muita eläimiä jos ne pääsevät karkaamaan omistajaltaan.


title: Bull arab

text: Mike Hodgens jalosti rodun 1970-luvulla aloittaen bullterrieristä, englanninvinttikoirasta ja saksanseisojasta. Alun perin se oli puoliksi bullterrieri ja puoliksi lyhytkarvaisen saksanseisojan ja englanninvinttikoiran risteytys, mutta myöhemmin käytettiin myös vihikoiraa ja pointteria. Joissain sukulinjoissa on myös mastiffityyppisiä rotuja.


title: Bull arab

text: Bull arab jalostettiin lähinnä villisian metsästykseen. Sen tarvitsi olla tarpeeksi kookas pystyäkseen pysäyttämään eläimen, mutta kuitenkin tarpeeksi nopea ja sisukas kestääkseen jahdissa pidempään kuin moni painavampi mastiffi. Sitä käytetään myös villihärkien kiinni ottoon Australian takamailla. Käyttötarkoituksen takia jalostukseen valitaan hyväkuntoisia, kyvykkäitä metsästäjiä.


title: HMS Eridge

text: HMS Eridge (viirinumero L68) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Eridge

text: Alus tilattiin 4. syyskuuta 1939 Swan Hunterilta Wallsendistä osana vuoden 1939 hätäohjelmaa. Sen köli laskettiin 21. marraskuuta työnumerolla J4129 ja alus laskettiin vesille 20. elokuuta 1940. Alus valmistui 28. helmikuuta seuraavana vuonna.


title: HMS Eridge

text: "HMS Eridge" siirtyi maaliskuussa koeajojen ja varustamisen päätyttyä Scapa Flowhun, jossa se aloitti koulutuksen Kotilaivaston mukana. Alus liitettiin Irlanninmeren saattajaosastoon. Alus liittyi 26. huhtikuuta "HMS Harvesterin", "HMS Havelockin", "HMS Hesperuksen", "HMS Hurricanen", "HMS Legionin", "HMCS Ottawan", "HMCS Restigouchen", "HMCS Saquenayn" ja Puolan merivoimien "ORP Piorunin" kanssa saattueeseen WS8A paikallissuojaksi. Se erkani 29. huhtikuuta saattueesta liittyäkseen Freetownista saapuvan saattueen SL71 paikallissuojaksi Clydeen.


title: HMS Eridge

text: Alus liittyi 22. toukokuuta "HMS Cairon", "HMS Cossackin", "HMS Maorin", "HMCS Ottawan", "HMS Sikhin", "HMCS Restigouchen", "HMS Zulun" ja "ORP Piorunin" kanssa saattueen WS8B paikallissuojaksi. Alus erkani 26. toukokuuta paikallissuojauksen mukana palaten Clydeen. Alus määrättiin kesäkuussa Gibraltarille 13. Hävittäjälaivueeseen.


title: HMS Eridge

text: "HMS Eridge" lähti 18. kesäkuuta Gibraltarille, jossa se liittyi 21. kesäkuuta uuteen laivueeseensa suojaamaan Atlantin saattueita. Alus kohtasi 17. heinäkuuta "HMS Avon Valen" ja "HMS Farndalen" kanssa merellä Gibraltarin länsipuolella Clydestä saapuvan saattueen WS9C. Kohtaamisen jälkeen alus erkani saattueesta suojaten risteilijä "HMS Manchesterin" ja hävittäjien "HMAS Nestorin" ja "HMS Lightningin" kanssa kuljetusalus "SS Pasteurin" Gibraltarille. Seuraavana päivänä alus määrättiin suojaamaan Maltalle matkaavaa saattuetta operaatio Substancessa.


title: HMS Eridge

text: Alus liittyi 21. heinäkuuta risteilijöiden "HMS Edinburgh", "HMS Manchester" ja "HMS Arethusa" sekä miinalaiva "HMS Manxmanin" hävittäjäsuojaan, jonka muut alukset olivat "HMS Cossack", "HMS Maori", "HMS Fearless", "HMAS Nestor", "HMS Foxhound", "HMS Firedrake", "HMS Avon Vale" ja "HMS Farndale". Osasto muodosti operaation Force X:n. Alus erkani 23. heinäkuuta suojatakseen hinattavana olevan "HMS Firedraken" paluun Gibraltarille. Alus liittyi 27. heinäkuuta operaatio Stylessä taistelulaiva "HMS Nelsonin", lentotukialus "HMS Ark Royalin" ja taisteluristeilijä "HMS Renownin" ympärille koottuun hävittäjäsuojaukseen, jonka muuta alukset olivat "HMS Faulknor", "HMS Foresight", "HMS Forester", "HMS Foxhound", "HMS Fury", "HMS Cossack", "HMS Maori", "HMAS Nestor" ja "HMS Encounter". Se palasi 31. heinäkuuta osaston mukana Gibraltarille.


title: HMS Eridge

text: Alus siirrettiin 4. elokuuta "HMS Avon Valen" kanssa 2. Hävittäjälaivueeseen Aleksandriaan, jonne ne matkasivat Hyväntoivonniemenreittiä Intian valtameren kautta. Alukset saapuivat 29. syyskuuta Sueziin ja ne liittyivät lokakuun alussa uuteen laivueeseensa.


title: HMS Eridge

text: Alus siirrettiin marraskuussa Aleksandriassa 5. Hävittäjälaivueeseen, jonka mukana se jatkoi saattueiden suojaamista sekä maavoimien operaatioiden tukemista itäisellä Välimerellä.


title: HMS Eridge

text: "HMS Eridge" suojasi 16. helmikuuta 1942 Aleksandriasta Maltalle "HMS Carlislen", "HMS Lancen", "HMS Avon Valen" ja "HMS Heythropin" kanssa "SS Clan Campbellin" ja "SS Clan Chattanin" muodostamaa saattuetta MW9A operaatiossa MFM. Alus saattoi ilmahyökkäyksessä vaurioituneen "Clan Campbellin" Tobrukiin. Alus palasi 17. helmikuuta laivueen mukana Aleksandriaan.


title: HMS Eridge

text: Alus lähti 20. maaliskuuta laivueensa mukana sukellusveneidentorjuntapartioon Aleksandrian edustalle ennen saattueen MW10 saapumista (operaatio MG1). Alus otti hinaukseen Bardian edustalla torpedo-osuman saaneen "HMS Heythropin", joka upposi seuraavana päivänä. "HMS Eridge" tankkasi Tobrukissa ennen liittymistään seuraavana päivänä saattueeseen MW10. Saattueen jouduttua Italian laivasto-osaston uhkaamaksi alus määrättiin ohjaamaan se etelämmäs. Saattueen heikko ilmapuolustuskyky sekä alusten erilaiset nopeudet aiheuttivat ongelmia. Alus lähti 25. maaliskuuta "HMS Carlislen", "HMS Beaufortin", "HMS Dulvertonin" ja "HMS Hurworthin" kanssa Aleksandriaan, jonne ne saapuivat 29. maaliskuuta.


title: HMS Eridge

text: "HMS Eridgen", "HMS Heron" ja "HMS Hurworthin" suojatessa 28. toukokuuta Tobrukiin saattuetta TA4 ne upottivat Tobrukin edustalla Saksan laivaston sukellusveneen "U-568" (). Alus määrättiin kesäkuussa Maltan saattueen MW11 suojaksi laivueensa mukana (operaatio Vigorous).


title: HMS Eridge

text: Alus lähti 11. kesäkuuta Port Saidista suojaten neljän rahtialuksen saattuetta MW11C, jonka kullakin aluksella oli hinattavanaan moottoritorpedovene (operaatio Rembrandt). Seuraavana päivänä "SS City of Calcutta" vaurioitui ilmahyökkäyksessä, jolloin "HMS Eridge", "HMS Croome" ja "HMS Exmoor" saattoivat vaurioituneen aluksen Tobrukiin. Saattaneet alukset palasivat 14. kesäkuuta saattueeseen, joka joutui toistuvien ilmahyökkäysten kohteeksi. Operaatio peruutettiin 15. kesäkuuta, minkä jälkeen alus palasi 17. kesäkuuta normaaliin laivuepalvelukseen.


title: HMS Eridge

text: Alus tuki 10. heinäkuuta laivueen mukana maajoukkojen operaatioita. Seuraavana päivänä se tulitti Mersa Matruhia, jolloin satamassa ollut ammuslaiva "SS Sturla" upposi. Alus tuki 27. elokuuta "HMS Aldenhamin", "HMS Croomen" ja "HMS Hurworthin" kanssa maajoukkojen taistelua. Seuraavana päivänä ne tulittivat El Dabassa ollutta lentokenttää, josta palatessaana alukset joutuivat E-veneiden hyökkäyksen kohteeksi.


title: HMS Eridge

text: "HMS Eridgeen" osui oikealle takaosaan torpedo, joka aiheutti suuren räjähdyksen sekä massiivisen vuodon konehuoneeseen. Vuodon seurauksena alus menetti sähköt. "HMS Aldenham" otti vaurioituneen aluksen hinaukseen "HMS Croomen" ja "HMS Hurworthin" suojatessa. Osasto joutui paluumatkalla Junkers Ju 87 pommittajien maaliksi.


title: HMS Eridge

text: "HMS Eridge" saapui 31. elokuuta hinattuna Aleksandriaan, jossa se poistettiin palveluksesta vaurioiden tutkimisen ajaksi. Alus jäi satamaan, jossa sitä käytettiin majoitustilana vuoteen 1946. Alusta käytettiin myös arvokkaana varaosien lähteenä kuten korjattaessa karille ajossa vaurioitunut "HMS Aldenham". Sotatoimien päätyttyä alus sijoitettiin poistolistalle ja se myytiin lokakuussa 1946 kreikkalaiselle romuttamolle Aleksandriassa.


title: HMS Heythrop

text: HMS Heythrop (viirinumero L85) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Heythrop

text: Alus tilattiin 4. syyskuuta 1939 Swan Hunterilta Newcastlesta osana vuoden 1939 hätäohjelmaa työnumerolla J4139. Sen köli laskettiin 18. joulukuuta ja alus laskettiin vesille 20. elokuuta 1940. Alus valmistui 21. kesäkuuta 1941.


title: HMS Heythrop

text: "HMS Heythrop" liitettiin palvelukseen otettaessa Clydeen sijoitettuun Irlannin saattajaryhmään, johon se liittyi koulutuksen päätyttyä heinäkuussa 1941. Alus määrättiin Gibraltarille, jonne se saapui 30. elokuuta aloittaen saattueiden suojaamisen ja meriliikenteen valvonnan.


title: HMS Heythrop

text: Alus oli huollettavana syyskuun alussa Gibraltarilla. Alus suojasi 17. syyskuuta risteilijä "HMS Manchesteriä" ja hävittäjä "HMS Firedrakea", jotka olivat matkalla Yhdysvaltoihin korjattavaksi. Alus erkani saatettavista palaten Gibraltarille.


title: HMS Heythrop

text: Alus suojasi 25. syyskuuta taistelulaivoja "HMS Prince of Walesia" ja "HMS Rodneytä" sekä risteilijöitä "HMS Edinburghia", "HMS Euryalusta", "HMS Kenyaa" ja "HMS Sheffieldiä" yhdessä "'HMS Cossackin", "HMS Furyn", "HMS Gurkhan", "HMS Lancen", "HMS Laforeyn", "HMS Lightningin", "HMS Oribin" ja "HMS Farndalen" kanssa. Osaston, Force A:n, tehtävänä oli suojata saattue Sisilian kapeikosta Maltalle operaatio Halberdissa. Saattue joutui 27. syyskuuta ilmahyökkäykseen, jolloin "HMS Rodneyyn" osui torpedo. "HMS Heythrop" siirrettiin Force X:ään, johon kuuluivat "HMS Cossack", "HMS Foresight", "HMS Forester", "HMS Fury", "HMS Laforey", "HMS Oribi", "HMS Zulu" ja "HMS Farndale". Force X suojasi risteilijöitä "HMS Edinburghia", "HMS Euryalusta", "HMS Hermionea", "HMS Kenyaa" ja "HMS Sheffieldiä" Force A:n vetäytyessä lännemmäksi.


title: HMS Heythrop

text: "HMS Heythrop" erkani osastosta liittyen Maltalta saapuneeseen saattueeseen MG3, jota se suojasi matkalla Gibraltarille. Alus erkani saattueesta avustamaan aikaisemmassa torpedohyökkäyksessä osuman saanutta "SS Imperial Staria". Alukselle nousi 300 sotilasta "Imperial Starilta", mitkä kuljetettiin Maltalle. Sotilaiden päästyä maihin alus palasi Gibraltarille.


title: HMS Heythrop

text: Alus siirrettiin lokakuussa Välimeren laivaston 2. Hävittäjälaivueeseen Aleksandriaan, jonne se matkasi Hyväntoivonniemenreittiä. Alus liittyi 15. marraskuuta uuteen laivueeseensa Aleksandriassa. Se kuljetti laivueen mukana täydennyksiä Tobrukin varuskunnalle operaatio Aggressionissa.


title: HMS Heythrop

text: "HMS Heythrop", "HMS Avon Vale" ja sukellusveidentorjuntatroolari suojasivat 30. marraskuuta tukilaiva "HMS Chakdinaa" ja varastolaiva "HMS Kirklandia", jotka muodostivat saattueen AT1 Tobrukiin. Saattue saapui 2. joulukuuta Tobrukiin, josta se palasi Aleksandriaan.


title: HMS Heythrop

text: "HMS Heythrop" suojasi 30. tammikuuta 1942 Aleksandriasta Tobrukiin "SS Antwerpin", jonka mukana alus palasi 6. helmikuuta. Alus liittyi 12. helmikuuta risteilijä "HMS Carlislen" ja hävittäjien "HMS Lancen", "HMS Avon Valen" ja "HMS Eridgen" muodostamaan osastoon suojaamaan "SS Clan Chattanin" ja "SS Clan Campbellin" muodostamaa saattuetta MW9A Maltalle. Seuraavana päivänä saattue yhdistyi saattueeseen MW9B, jonka jälkeen ne joutuivat ilmahyökkäyksseen. Yksikään neljästä rahtialuksesta ei päässyt Maltalle.


title: HMS Heythrop

text: Alus lähti 20. maaliskuuta etsimään sukellusveneitä suunnitellulta saattueen ME10 reitiltä yhdessä "HMS Avon Valen", "HMS Beaufortin", "HMS Dulvertonin", "HMS Eridgen", "HMS Hurworthin" ja "HMS Southwoldin" kanssa. "HMS Heythropiin" osui 10 merimailia Bardiasta koilliseen Saksan laivaston sukellusveneen "U-652" laukaisema torpedo, jolloin muun muassa takakannen tykkitorni tuhoutui täysin. Alus sai suuren vuodon ja sen peräpään vauriot estivät liikkumisen. Miehistöstä sai surmansa viisitoista ja "HMS Eridge" pelasti eloonjääneet ennen aluksen uppoamista.


title: HMS Wilton (L128)

text: HMS Wilton (viirinumero L128) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Wilton (L128)

text: Alus tilattiin 4. syyskuuta 1939 Yarrow and Companyltä Scotstounista Glasgow'sta työnumerolla J1850 osana vuoden 1939 sota-ajan hätäohjelmaa (). Sen köli laskettiin 7. kesäkuuta 1940 ja alus laskettiin vesille 17. lokakuuta 1941. Alus valmistui 18. helmikuuta 1942.


title: HMS Wilton (L128)

text: Alus sijoitettiin poistolistalle 1959 ja se myytiin 22900 punnalla Shipbreaking Industriesille Faslaneen. Alus saapui 4. joulukuuta romutettavaksi.


title: HMS Exmoor (L08)

text: HMS Exmoor (viirinumero L08) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Exmoor (L08)

text: Alus tilattiin 20. joulukuuta 1939 Swan Hunterilta Wallsendistä osana vuoden 1939 hätäohjelmaa. Sen köli laskettiin 7. kesäkuuta 1940 työnumerolla J4190 ja alus laskettiin vesille 12. maaliskuuta 1941 "HMS Burtonina". "HMS Exmoorin" tuhouduttua helmikuussa 1941 rakenteilla ollut alus päätettiin nimetä kesäkuussa uudelleen "HMS Exmooriksi". Alus valmistui 18. lokakuuta.


title: HMS Exmoor (L08)

text: "HMS Exmoor" siirtyi koeajojen ja varustamisen jälkeen Scapa Flowhun, jossa se määrättiin marraskuussa koulutuksen jälkeen Gibraltarille saattueiden suojaksi. Alus liittyi 13. marraskuuta "HMS Badsworthin", "HMS Vanquisherin" ja "HMS Witchin" kanssa saattueen WS12Z paikallissaattueeksi. Alukset erkanivat 17. marraskuuta saattueesta palaten Clydeen.


title: HMS Exmoor (L08)

text: Alus siirtyi joulukuun alussa Gibraltarille, jossa se liittyi "HMS Blankenyn" ja "HMS Croomen" kanssa 13. Hävittäjälaivueeseen. Se liittyi 14. joulukuuta saattueeseen HG76 täydennettäessä 36. Saattajaryhmää. Alus upotti 17. joulukuuta korvetti "HMS Penstemonin" sekä hävittäjien "HMS Stanleyn" ja "HMS Blankneyn" kanssa Saksan laivaston sukellusveneen "U-131". Alus erkani seuraavana päivänä saattueesta palaten Gibraltarille.


title: HMS Exmoor (L08)

text: "HMS Exmoor" liittyi tammikuussa 1942 37. Hävittäjäviirikköön suojatakseen Atlantin ja läntisen Välimeren saattueita. Alus lähti 27. helmikuuta merelle Force H:n kanssa ja se liittyi "HMS Malayan", "HMS Arguksen", "HMS Eaglen" ja "HMS Hermionen" suojaksi operaatio Spotter I:ssä koottuun osastoon "HMS Laforeyn", "HMS Lightningin", "HMS Activen", "HMS Anthonyn", "HMS Whitehallin", "HMS Wishartin", "HMS Blankneyn" ja "HMS Croomen" kanssa. Seuraavana päivänä operaatio peruutettiin ja osasto palasi Gibraltarille.


title: HMS Exmoor (L08)

text: Alus lähti 6. maaliskuuta uudelleen merelle Force H:n mukana ja se liittyi samaan osastoon kuin Spotter I:ssä. Operaatio nimettiin Spotter II:ksi. Alus palasi 8. maaliskuuta operaatiosta palaten laivueeseensa. Alus lähti 20. maaliskuuta merelle Force H:n mukana operaatio Picket I:ssä ja se palasi 23. maaliskuuta Gibraltarille laivueeseensa. Operaatio toistettiin 23. maaliskuuta nimellä Picket II, mistä alus palasi 30. maaliskuuta laivueeseensa.


title: HMS Exmoor (L08)

text: "HMS Exmoor" ja "HMS Croome" siirrettiin 1. huhtikuuta Aleksandriaan sijoitettuun 9. Hävittäjälaivueeseen. Alukset lähtivät vielä samana päivänä Gibraltarilta kohti etelää liittyäkseen uuteen laivueeseensa. Alukset määrättiin 8. huhtikuuta jäämään Freetowniin paikallissaattajiksi. Alukset suojasivat 11. huhtikuuta "HMS Wild Swanin"," HMS Hydrangean", Vapaan Ranskan laivaston korvettien "FNFL Commandante Antedrogun" ja "FNFL Commandante Detroyatin" kanssa joukkojenkuljetussaattue Ws17B:tä paikallissaattueena Hyväntoivonniemelle. "HMS Exmoor" erkani 15. huhtikuuta "FNFL Commandante Detroyatin" kanssa saattueesta aloittaen paluumatkan Freetowniin. Alus lähti 25. huhtikuuta Hyväntoivonniemen reittiä Punaisellemerelle liittyäkseen laivueeseensa.


title: HMS Exmoor (L08)

text: Saavuttuaan toukokuussa Aleksandriaan alus liitettiin 5. Hävittäjälaivueeseen, jonka mukana se aloitti saattueiden suojaamisen itäisellä Välimerellä sekä Tobrukin varuskunnan tukemisen.


title: HMS Exmoor (L08)

text: Alus liittyi 13. kesäkuuta laivueensa mukana operaatio Vigorousin saattueen MW11 suojaksi. Seuraavana päivänä illan hämärtyessä saattue joutui voimakkaan ilmahyökkäyksen maaliksi, jolloin lentokoneet pudottivat muun muassa valoraketteja helpottaakseen E-veneiden hyökkäystä. Saattue joutui 15. kesäkuuta E-veneiden maaliksi sekä toistuvien ilmahyökkäysten kohteeksi. Lisäksi Italian laivaston merelle lähtö uhkasi saattuetta. Operaatio peruutettiin vielä samana päivänä ja saattue palasi Aleksandriaan.


title: HMS Exmoor (L08)

text: Aluksen vapauduttua operaatiosta se jatkoi 22. kesäkuuta laivueen mukana palvelustaan. Se tuki heinä-elokuun Tobrukin varuskuntaa suojaten sinne matkaavia saattueita sekä tulittaen akselivaltojen asemia.


title: HMS Exmoor (L08)

text: Alus määrättiin syyskuussa tukemaan hyökkäystä akselivaltojen varuskuntaan Tobrukissa operaatio Agreementissa. Alukseen nousi 12. syyskuuta merijalkaväkeä kuljetettavaksi Tobrukiin, minkä jälkeen se lähti yhdessä "HMS Zulun" ja "HMS Sikhin' kanssa merelle. Seuraavana päivänä alus tulitti maamaaleja joutuen rannikkotykistön tuleen. Risteilijä "HMS Coventryn" tuhouduttua 14. syyskuuta alus palasi Aleksandriaan täydennettäväksi "HMS Dulvertonin", "HMS Beaufortin" ja "HMS Hurworthin" kanssa.


title: HMS Exmoor (L08)

text: Alus määrättiin lokakuussa tukemaan laivueen mukana operaatio Lightfootia. Se suojasi 20. lokakuuta harhautukseksi tehtyä maihinnousua Ras el Kanaisiin. Operaatiosta vapauduttuaan alus jatkoi marraskuussa laivueen kanssa saattueiden suojaamista sekä meriliikenteen valvontaa itäisellä Välimerellä.


title: HMS Exmoor (L08)

text: "HMS Exmoor" liittyi 17. marraskuuta operaatio Stoneagen saattueen MW13 lähisuojaukseen. Seuraavana päivänä risteilijät "HMS Arethusa", "HMS Cleopatra", "HMS Dido" ja "HMS Orion hävittäjäsuojineen liittyivät saattueeseen. Saattue joutui ilmahyökkäykseen, jolloin "HMS Arethusaan" osui torpedo. Vaurioitunut alus hinattiin takaisin Aleksandriaan. Välimeren laivaston kaukosuojaus lähti 19. marraskuuta paluumatkalle ja saattue saapui seuraavana päivänä Maltalle. Alus vapauduttua saattueesta se aloitti 21. marraskuuta muiden lähisuojana olleiden alusten kanssa paluumatkansa Aleksandriaan."


title: HMS Exmoor (L08)

text: Alus suojasi 1. joulukuuta "HMS Belvoirin", "HMS Croomen", "HMS Hursleyn", "HMS Tetcottin" ja Kreikan laivaston "Pindosin" kanssa operaatio Portcullisin saattuetta MW14. Seuraavana päivänä Välimeren laivastosta irrotettu kaukosuojausosasto liittyi saattueeseen. Maltalta saapunut Force K liittyi 4. joulukuuta saattueeseen. Alus lähti 5. joulukuuta paluumatkalle saattueen saavuttua Maltalle.


title: HMS Exmoor (L08)

text: Alus suojasi 7. joulukuuta Maltalta Egyptiin saattueen ME11, josta se erkani 9. joulukuuta "HMS Orionin", "HMS Aldenhamin", "HMS Croomen", "HMS Dulvertonin" ja "HMS Hursleyn" kanssa suojatakseen operaatio Quadrangle A:n saattuetta MW15.


title: HMS Exmoor (L08)

text: "HMS Exmoorin" laivuepalvelus Välimeren laivastossa jatkui vuoden 1943 alussa. Se tuki 8. Armeijan taistelua Libyassa ja Tunisiassa. Alus siirrettiin huhtikuussa Maltalle tukemaan taistelutoimia ja suojaamaan saattueita.


title: HMS Exmoor (L08)

text: Alus muodosti 7.–13. toukokuuta "HMS Nubianin", "HMS Paladinin", "HMS Petardin", "HMS Jerviksen", "HMS Laforeyn", "HMS Loyalin", "HMS Tartarin" ja Puolan merivoimien "ORP Blyskawican" sekä laivueensa alusten kanssa operaatio Retributionia varten Boneen kootun Force Q:n, jonka tehtävänä oli estää akselivaltojen joukkojen evakuoiminen Sisiliaan. Alus määrättiin kesäkuussa suunnitteilla olevaan Sisilian maihinnousuun.


title: HMS Exmoor (L08)

text: Alus lähti 5. heinäkuuta Port Saidista maihinnoususaattueen MWF36 mukana. Se erkani 8. heinäkuuta saattueesta tankatakseen. Alus palasi seuraavana päivänä saattueeseen, josta se erkani 10. heinäkuuta saavuttuaan sillanpäähän Bark Westiin. Alus siirtyi ilmasuojaksi sekä estämään vihollisen laivastovoimien pääsyn alueelle. Alus joutui Augustan rannikkotykistön tuleen pyrkiessään satamaan "HMS Eskimon" ja Kreikan laivaston "Kanariksen" kanssa.


title: HMS Exmoor (L08)

text: Alus määrättiin elokuussa Salernon maihinnousuun ja se liittyi Task Force 65:een 19. Hävittäjälaivueen "HMS Laforeyn", "HMS Lookoutin", "HMS Loyalin", "HMS Nubianin" ja "HMS Tartarin" sekä saattuehävittäjien "HMS Mendipin", "HMS Dulvertonin", "HMS Tetcottin", "HMS Belvoirin", "HMS Brocklesbyn", "HMS Quantockin", "HMS Blackmoren", "HMS Breconin", "HMS Beaufortin", "HMS Ledburyn" ja Kreikan laivaston "Pindoksen" kanssa.


title: HMS Exmoor (L08)

text: "HMS Exmoor" siirtyi syyskuun alussa Tripoliin, josta se saattoi 6. syyskuuta saattueen TSF1 sillanpäähän. Alus erkani 10. syyskuuta saattueesta määränpäässä ja se siirtyi sillanpään ankkuripaikan ilmasuojaksi ja maihinnousun tulitukiosastoon, kunnes se siirrettiin 16. syyskuuta suojaamaan maihinnousualuetta Saksan laivaston E-veneiden hyökkäyksiltä.


title: HMS Exmoor (L08)

text: Alus siirrettiin lokakuussa 5. Hävittäjälaivueen mukana itäiselle Välimerelle tukemaan Aegeanmeren saarten sotilasoperaatioita, joihin oli muodostunut sotilaallinen tyhjiö Italian antauduttua. Alus lähti 24. lokakuuta Aleksandriasta "HMS Auroran", "HMS Pathfinderin" ja "HMS Blencathran" kanssa vapauttaakseen "HMS Phoeben", "HMS Aldenhamin" ja "HMS Hursleyn" tuki tehtävistä. Alus oli 8. marraskuuta Aegeanmerellä etsimässä saksalaisia joukkoja kuljettavia aluksia. Seuraavana päivänä se siirtyi tuloksettoman etsinnän jälkeen Levithaan "HMS Furyn" ja "HMS Blencathran" kanssa.


title: HMS Exmoor (L08)

text: Alukselle kuormattiin 13. marraskuuta Aleksandriassa Lerokselle kuljetettavaksi kymmenen tonnia ampumatarvikkeita. Seuraavana päivänä se lähti "HMS Furyn" ja Puolan laivaston "ORP Krakowiakin" kanssa Limassoliin ja edelleen Lerokselle. Osasto määrättiin palaamaan Leroksen varuskunnan antauduttua.


title: HMS Exmoor (L08)

text: Alus osallistui 24. marraskuuta operaatio Rumble Bumbleen. Se vapautti 4. joulukuuta "HMS Aldenhamin" kanssa "HMS Pennin" ja "HMS Petardin", jotka suojasivat Limassolista Aleksandriaan vaurioitunutta Kreikan laivaston "Adriasta". Alukset saapuivat 6. joulukuuta Aleksandriaan, jolloin "HMS Exmoor" määrättiin 22. Hävittäjälaivueeseen Algeriin. Alus lähti matkaan välittömästi täydennysten jälkeen.


title: HMS Exmoor (L08)

text: "HMS Exmoor" torjui vuoden 1944 alusta laivueen mukana sukellusveneitä keskisellä Välimerellä sekä tuki maajoukkojen operaatioita. Alus määrättiin helmikuussa suojaamaan saattueita ja tukemaan maajoukkoja Anzion maihinnousuun, missä tehtävässä se palveli kuukauden lopun.


title: HMS Exmoor (L08)

text: Alus upotti 10. maaliskuuta Saksan laivaston sukellusveneen "U-450" Anzion edustalla "HMS Blankneyn", "HMS Blencathran" ja "HMS Breconin" kanssa (). Aluksen saattueiden suojaaminen ja maavoimien tukeminen keskisellä Välimerellä jatkui, kunnes se siirrettiin lokakuussa suojaamaan saattueita Kreikan mantereelle (operaatio Manna) ja samalla se siirrettiin laivueenjohtajaksi 3. Hävittäjälaivueeseen.


title: HMS Exmoor (L08)

text: "HMS Exmoor" esti vuoden 1945 alussa Saksan laivaston toimintaa Aegeanmerellä sekä tuki alueen saarten ja Kreikan mantereen takaisinvaltausta. Alus suojasi "HMS Ledburyn" ja "HMS Tetcottin" kanssa Niseroon lähetettyjä kreikkalaisia joukkoja. Se tuki maajoukkojen taisteluita alueella, kunnes se määrättiin huhtikuussa Tarantoon huollettavaksi.


title: HMS Exmoor (L08)

text: Alus oli toukokuun huollettavana, minä aikana se siirrettiin Itäisen laivaston reserviin. Se palasi palvelukseen touko-kesäkuun vaihteessa ja alus aloitti 1. kesäkuuta matkansa kotimaahan, jossa se siirrettiin Royal Albert Docksin telakalle Lontoossa. Tarve ulkomaan palvelukseen peruuntui elokuussa, jolloin myös aluksen korjaus keskeytettiin.


title: HMS Exmoor (L08)

text: Alus poistettiin palveluksesta ja se siirrettiin marraskuussa Portsmouthin reserviin. Alus makasi ankkurissa, kunnes se sijoitettiin 1953 poistolistalle.


title: HMS Exmoor (L08)

text: "HMS Exmoor" myytiin Tanskan laivastolle, joka nimesi sen "KDM Valdemar Sejriksi". Tanska siirsi aluksen poistolistalle 1962 ja se romutettiin 1966.


title: Leimut

text: Leimut ("Phlox") on suku sinilatvakasvien ("Polemoniaceae") heimossa. Sukuun kuuluvat lajit ovat perennoja tai yksivuotisia monimuotoisia ruohovartisia kasveja. Useita sukuun kuuluvia lajeja ja risteymiä viljellään koristekasveina ja niistä on jalostettu runsaasti lajikkeita.


Lääketieteellisen fysiikan ja tekniikan yhdistys (LFTY), on vuonna 1968 perustettu fyysikoiden, insinöörien ja lääkäreiden yhteinen poikkitieteellinen, aatteellinen ja ammatillinen yhdistys.


title: Lääketieteellisen fysiikan ja tekniikan yhdistys

text: Yhdistyksen jäsenistö kattaa lääketieteellisen tekniikan ja fysiikan koko kentän oppi- ja tutkimuslaitoksista terveydenhuollon yrityksiin ja sairaaloihin. Yhdistyksen tarkoituksena on herättää ja ylläpitää kiinnostusta lääketieteelliseen fysiikkaan, tekniikkaan ja biofysiikkaan sekä edistää näiden aineryhmien tieteellisen tutkimuksen, koulutuksen ja teollisuuden kehitystä.


text:
Toiminta
Yhdistys järjestää vuosittain vähintään yhden tapaamisen, jossa on tutustuttu johonkin teemaan tai yhteisöön sekä toisiimme. Muuten yhdistys toimii linkkinä kansainvälisiin sisaryhteisöihin, joiden konferensseista mm. saamme kohtalaisen alennuksen. Ilmoitamme myös alamme tapahtumista niin s-postitse kuin nettisivuillamme.
Yhdistys on mukana myös muiden lääketieteellisen fysiikan ja tekniikan alan tapahtumissa sekä Suomessa että ulkomailla. LFTY pyrkii toiminnallaan lisäämään lääketieteellisen fysiikan ja tekniikan yhdistysten, tutkimuksen, koulutuksen ja teollisuuden yhteistyötä. LFTY:n www-sivut (http://www.lfty.fi/) ovat alan tutkija- ja jatkokoulutuksen infopaikka.


text: Prof. Risto Ilmoniemi, Aalto-yliopiston Lääketieteellisen tekniikan ja laskennallisen tieteen laitos (BECS), puheenjohtaja; TkT Jari Viik Tampereen teknillisen yliopiston Lääketieteellisen tekniikan laitos, varapuheenjohtaja; FT Mika Tarvainen Itä-Suomen yliopisto, sihteeri; Prof. Pekka Hänninen, Turun yliopisto; Rosa-Maria Inkinen, HUS; Prof. Timo Jämsä, Oulun yliopisto; Prof. Pasi Karjalainen, Itä-Suomen yliopisto; FT Tiina Lyyra-Laitinen Kuopion yliopistollinen sairaala; Prof. Tapio Seppänen Oulun yliopisto


title: Ander Iturraspe

text: Ander Iturraspe Derteano (s. 8. maaliskuuta 1989 Abadiño, Vizcayan maakunta, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Espanjan korkeimmalla sarjatasolla Primera Divisiónissa pelaavaa bilbaolaista Athleticia.


title: Ander Iturraspe

text: Iturraspe on Athleticin oma kasvatti ja edustanut seuraa kaudesta 1999–2000 lähtien. Kaudet 2008–2010 hän kuului vielä seuran reservijoukkueen Athletic B:n kokoonpanoon, mutta pelasi kaikkiaan 24 ottelussa edustusjoukkueessa. Ensiesiintymisensä hän teki 14. syyskuuta 2008 Primera Divisiónin ottelussa Málagaa vastaan. Kaudeksi 2010–2011 hänet nostettiin pysyvästi edustusjoukkueeseen.


title: Ander Iturraspe

text: Iturraspe kuuluu myös Espanjan alle 21-vuotiaiden maajoukkueeseen.


title: Pömpeli

text: Pömpeli on suomalainen vuonna 1993 Härmässä perustettu kansanmusiikkiyhtye. Yhtye on julkaissut kahdeksan levyä:Yhtyeen perustajajäseniä olivat Tiina Erkkilä, Veli Kujala, Risto Kupari, Ilkka Norjamäki ja Päivi Pihakari.


title: Pömpeli

text: Vuonna 2019 yhtyeen kokoonpano on:


title: Pömpeli

text: Yhtye on tehnyt keikkoja Suomessa, Ruotsissa, Virossa, Latviassa ja Ranskassa.


title: Mizan Zainal Abidin

text: Mizan Zainal Abidin (s. 22. tammikuuta 1962 Kuala Terengganu) on Malesian Terengganun osavaltion sulttaani. Hänet kruunattiin Terengganun sulttaaniksi isänsä Mahmudin kuoltua vuonna 1998. Sulttaani Mizan toimi Malesian kuninkaan virassa vuosina 2006-2011.


title: Mizan Zainal Abidin

text: Mizan on naimisissa Nur Zahirahin kanssa ja heillä on neljä lasta.


title: John Spencer

text: John Spencer (20. joulukuuta 1946 – 16. joulukuuta 2005) oli yhdysvaltalainen näyttelijä.


title: John Spencer

text: Spencer syntyi alempaan keskiluokkaan kuuluneeseen perheeseen New Yorkissa ja vietti lapsuutensa Totowassa New Jerseyssä. Hän kirjautui vuonna 1963 Professional Children's School -esiintymiskouluun New Yorkissa, missä hänen opiskelutovereitaan olivat mm. Liza Minnelli ja viulisti Pinchas Zukerman. Spencer tunnetaan kenties parhaiten vuosina 1999–2006 esitetystä draamasarjasta "West Wing", jossa hän näytteli Valkoisen talon kansliapäällikkö Leo McGarryä. Spencer palkittiin roolistaan parhaalla sivuosan Emmyllä vuonna 2002, ja hän näytteli sarjassa kuolemaansa saakka. Spencer esiintyi myös mm. tv-sarjassa "L.A. Law" sekä elokuvissa "Cop Land", "Neuvottelija" ja "The Rock – paluu helvettiin", jossa hän tulkitsi fiktiivisen FBI-johtajan James Womackin roolin. Spencer kuoli sydänkohtaukseen sairaalassa Los Angelesissä joulukuussa 2005, vain neljä päivää ennen 59-vuotispäiväänsä. Hänen kuolemansa käsikirjoitettiin tv-sarjaan "West Wing", jossa varapresidenttiehdokkaaksi päätynyt Leo McGarry menehtyi äkilliseen sairauskohtaukseen vaalipäivän iltana. Tunnetuimman roolihahmonsa Leo McGarryn tavoin myös Spencerillä oli ollut nuorempana alkoholiongelma.


title: Rembert Weakland

text: Rembert George Weakland (s. 2. huhtikuuta 1927) on yhdysvaltalainen katolisen kirkon pappi, joka toimi Milwaukeen arkkipiispana vuosina 1977–2002.


title: Rembert Weakland

text: Weakland syntyi Pattonissa, Pennsylvaniassa ja lähti noviisiksi benediktiiniläisluostariin vuonna 1945. Teologiaa hän opiskeli Roomassa ja Latrobessa. Hänet vihittiin papiksi Italiassa 24. kesäkuuta 1951. Hän opiskeli myös musiikkia muun muassa Juilliard Schoolissa ja toimi vuosina 1957–1963 musiikinopettajana. Vuosina 1967–1977 hän toimi Kansainvälisen benediktiiniläisliiton apottipriimaksena.


title: Rembert Weakland

text: Weakland vihittiin Milwaukeen arkkipiispaksi 8. marraskuuta 1977 ja hän jäi eläkkeelle piispanvirasta 24. toukokuuta 2002 täytettyään 75 vuotta. Hän ehti toimia arkkipiispana miltei 25 vuotta.


title: Rembert Weakland

text: Ennen eläkkeellejäämistä kävi ilmi että hän oli maksanut entiselle rakastajalleen 450 000 dollaria hiippakunnan varoja, jotta tämä olisi pysynyt hiljaa heidän suhteestaan. Mies oli väittänyt Weaklandin käyttäneen häntä seksuaalisesti hyväksi. Uransa aikana Weaklandiä pidettiin yhtenä liberaaleimmista katolisista piispoista Yhdysvalloissa. Vuonna 2009, muistelmiensa julkaisun yhteydessä hän kertoi julkisesti olevansa homoseksuaali.


title: Survivor Series (1997)

text: Survivor Series (1997) oli yhdestoista vuosittainen Survivor Series showpaini pay-per-view (PPV) tapahtuma, minkä järjesti World Wrestling Federation. Se pidettiin 9. marraskuuta, 1997 Molson Centressä Montreal, Quebecissä. Paikanpäällä yleisöä oli 20,593.


title: Survivor Series (1997)

text: Päätapahtuma matsina nähtiin WWF Mestaruus matsi, Bret Hart vastaan Shawn Michaels. Ottelu päättyi Michaelsin voittoon, kun WWF:än johtaja Vince McMahon käski tuomaria soittaa kelloa, kun Shawn saisi lukittua Hartin oman luovutusliikkeen, Sharpshooteriin. Michaels voitti matsin ja WWF -mestaruuden, vaikka Bret ei koskaan luovuttanutkaan. Tämän jälkeen Hart sylkäisi McMahonin kasvoille ja rikkoi 20 000 dollarin edestä kehätarvikkeita. Huhun mukaan Hart on myös lyönyt McMahonia kulissien takaisilla lavoilla. Bret myös lähti jo seuraavana päivänä WWF:än kilpailevaan yhtiöön World Championship Wrestlingiin. Tätä on alttu kutstua Montreal Screwjobiksi Vasta tammikuussa 2010 Hart teki paluunsa WWE:hen.


title: Koirasalamanteri

text: Koirasalamanteri eli täpläkoirasalamanteri ("Necturus maculosus") on pohjoisamerikkalainen vedessä elävä salamanterilaji.


title: Koirasalamanteri

text: Koirasalamanteri kasvaa 20-50 cm:n pituiseksi. Laji on väritykseltään yleensä harmaa tai ruskea sinimustin kuvioin. Silmiä pitkin kulkee tumma juova kyljille. Vatsa on harmaa ja täpläinen. Koirasalamanterilla on selkeästi näkyvät pensasmaiset voimakkaan punaruskeat ulkoiset kidukset. Ne sijaitsevat pään takana kolmena parina. Kidusten koko ja muoto vaihtelee veden laadun mukaan. Mitä viileämpää ja hapekkaampaa vettä sitä pienemmät ja haarattomammat kidukset ovat. Vartalo on pitkä ja litteä. Lyhyissä raajoissa on neljä varvasta. Iso pyrstö on sivuilta litistynyt. Koirasalamanterin kyljissä on poikittaisuurteita. Raajat ovat jokseenkin vahvat.


title: Koirasalamanteri

text: Koirasalamanteri on yöaktiivinen ja liikkuu vain suppealla (200 m) alueella piilotellen puiden alla ja kivenkoloissa päivisin. Varsinkin sameissa vesissä se saattaa liikkua päivisinkin tuntiessaan olonsa turvalliseksi. Se pysyttelee tiiviisti pohjan tuntumassa ryömien pohjamudassa. Uidessaan koirasalamanteri heiluttaa pyrstöään sivusuunnassa jalat kylkiä vasten painettuina. Koirasalamanteri saalistaa maaten pohjassa odottaen virran tuovan kohdalle ajelehtivia selkärangattomia, pikkukaloja ja toisia sammakkoeläimiä. Koirasalamanteri vaatii melko korkeaa veden happipitoisuutta. Vähähappisissa ja likaisissa vesissä kidukset kasvavat suuriksi ja tuuheiksi. Se pitää kiduslehtensä siisteinä haromalla niitä jaloillaan. Koirasalamanteri sietää hyvin kylmää vettä ja saattaa olla aktiivinen jään alla. Se elää joissa, järvissä, kanavissa ja virroissa. Koirasalamanteri esiintyy yleisenä Yhdysvaltain itä- ja keskiosissa, ja levinneisyys ulottuu myös Kanadan puolelle Suurten järvien alueelle.


title: Koirasalamanteri

text:
Koirasalamanteri tulee sukukypsäksi 5-7 vuoden iässä. Ne kutevat loppukesällä tai syksyllä ennen kuin asettuvat talvihorrokseen. Itse muninta tapahtuu vasta keväällä huhti-kesäkuussa. Joidenkin lähteiden mukaan naaras munisi syksyllä tai talvella. Naaraan koosta riippuen munien määrä vaihtelee 18 ja 880 välillä. Tavallisimmin munia on 20-300. Munien halkaisija on noin 6 mm ja niitä ympäröi hyytelöpallo. Naaras laskee munat puiden tai kivien alle tekemäänsä pieneen hiekkakuoppaan.
Munat kehittyvät noin kahdessa kuukaudessa. Tänä aikana naaras vartioi niitä poiketen useimmista muista sammakkoeläimistä. Poikasten kuoriutuessa niillä on vielä ruskuaispussi alapuolellaan. Se ravitsee poikasia ensimmäiset kaksi kuukautta kunnes ne kykenevät hankkimaan itse ravintonsa. Tällöin poikaset ovat noin neljän senttimetrin pituisia. Poikaset muistuttavat jo syntyessään paljon aikuisia pienemmässä koossa.


title: Juhani Vähäkangas

text: Martti Juhani Vähäkangas (9. syyskuuta 1932 Raahe – 29. huhtikuuta 2014 Raahe) oli suomalainen poliitikko. Hän oli kansanedustaja SKDL:n ja Vasemmistoliiton ryhmissä vuosina 1978–1995.


title: Juhani Vähäkangas

text: Ennen eduskuntauraansa Vähäkangas elätti itsensä työnjohtajana, Raahen kaupungin toimistovirkailijana ja isännöitsijänä.


title: Juhani Vähäkangas

text: Vähäkangas nousi eduskuntaan elokuussa 1978, kun Kauko Hjerppe siirtyi Kuopion läänin maaherraksi. Vähäkangas uusi paikkansa Oulun läänin vaalipiirissä neljissä seuraavissa vaaleissa. Eduskunnassa hän kuului liikenne-, laki- ja talous- sekä suureen valiokuntaan.


title: Juhani Vähäkangas

text: Vähäkangas oli presidentin valitsijamies vaaleissa 1968, 1978, 1982 ja 1988. Hän oli Raahen kaupunginvaltuustossa 1956–2004. Vuosina 1968–1984 Vähäkangas oli valtuuston puheenjohtaja.


title: Juhani Vähäkangas

text: Vähäkangas kuului muun muassa SKDL:n liittoneuvostoon, Revon sähkön johtokuntaan, Osuuskunta Ekan ja Rautaruukin hallintoneuvostoihin sekä Oulun yliopistollisen keskussairaalan johtokuntaan. Vähäkankaalle myönnettiin kunnallisneuvoksen arvonimi vuonna 1993. Hän johti Eläkeläiset-yhdistystä vuoteen 2006.


title: Klaus Schmidt-Koenig

text: Klaus Schmidt-Koenig (21. tammikuuta 1930 Heidelberg – 18. helmikuuta 2009) oli saksalainen lintutieteilijä.


title: Klaus Schmidt-Koenig

text: Schmidt-Koenig opiskeli ensin Heidelbergin yliopistossa, jonka jälkeen hän lyhyen aikaa opiskeli kemiaa Münchenin yliopistossa. Täältä hän siirtyi Freiburgin yliopistoon opiskelemaan biologiaa. Hän vietti kaksi vuotta Max Planck-instituutissa Wilhelmshavenissa Gustav Kramerin oppilaana, ja väitteli filosofian tohtoriksi 1958 arvosanoin "summa cum laude". Väitöksessään hän tutki kesykyyhkyjen suunnistautumista kotilakkaansa.


title: Klaus Schmidt-Koenig

text: Valmistumisensa jälkeen Schmidt-Koenig muutti post doc stipendiaatiksi Yhdysvaltoihin Duke Universityyn Durhamiin. Hän avioitui Inka Rauchin kanssa 1959 ja heille syntyi kolme lasta. Vuonna 1963 hänet nimitettiin Göttingenin yliopistoon, ja 1971 Duke Universityn eläintieteen professoriksi. Schmidt-Koenig asui kuitenkin Saksassa ja teki Yhdysvaltoihin luentomatkoja. 1975 hänet nimitettiin Tübingenin yliopiston käyttäytymisfysiologian (Behavioral Physiology) professoriksi. Tästä virasta hän jäi eläkkeelle 1996.


title: Klaus Schmidt-Koenig

text: Schmidt-Koenig toimi Saksan Lintutieteellisen Yhdistyksen puheenjohtajana 1986–1991, ja myöhemmin hänet valittiin yhdistyksen kunniajäseneksi. Hän oli American Ornithologists' Unionin kunniajäsen vuodesta 1992 lähtien. Hän kirjoitti lukuisia tieteellisiä artikkeleita ja ainakin kaksi kirjaa suunnistautumisesta: "Avian Orientation and Navigation" (1979) ja "Das Rätseldes Vogelzugs" (1980).


title: Castrol

text: Castrol on voiteluöljyjä valmistava yritys, jonka emoyhtiö on BP. Nimi Castrol tulee risiinistä (), josta voiteluöljyt valmistetaan. Mm. Volkswagen, BMW ja Audi käyttävät Castrolin tekemiä voiteluöljyjä. Yrityksen tuotteita käytetään myös laajalti moottoriurheilussa.


title: Castrol

text: Castrolin (silloinen CC Wakefield and Company) perusti Charles Wakefield vuonna 1899 erottuaan entisestä työpaikastaan. Castrol valmisti voiteluöljyjä lentokoneille ja autoille. 1900–luvulla Wakefield sai ajatuksen sponsoroinnista: sponsorointi alkoi autoista, jotka pyrkivät rikkomaan autojen huippunopeusennätyksiä. 1960 luvulla yrityksen nimi CC Wakefield and Company vaihdettiin Castrol Ltd:hen. Vuonna 1966 Burmah Oil Company osti Castrolin. Vuonna 2000 Burmah Oil Company fuusioitui BP:n kanssa, mutta Castrol sai pitää oman tuotenimensä.


title: Leopold Ziegler

text: Leopold Ziegler (30. huhtikuuta 1881 Karlsruhe – 25. marraskuuta 1958 Überlingen) oli saksalainen filosofi. Karlsruhen kaupungissa nykyisessä Baden-Württembergissä varttunut Ziegler opiskeli filosofiaa Heidelbergin ja Jenan yliopistoissa. Hänelle myönnettiin Frankfurtin kaupungin Goethe-palkinto vuonna 1929, Marburgin yliopiston kunniatohtoruus vuonna 1951 ja Saksan liittotasavallan Großes Verdienstkreuz sekä Überlingenin kaupungin Bodensee-kirjallisuuspalkinto vuonna 1956.


title: Haslital

text: Haslital on Aarejoen alkujuoksun laakso itäisessä Bernin kantonissa, Sveitsissä. Laakso erottaa Bernin Alpit ja Urin Alpit toisistaan.


title: Haslital

text: Haslital on noin 40 kilometriä pitkä. Laakso kaartuu Brienzjärveltä, noin 600 metrin korkeudelta, kaakkoon. Sen eteläpäässä sijaitsee 2 165 metriä korkea Grimselsola, joka johtaa Rhônen laaksoon.


title: Haslital

text: Laakson suurimmat paikkakunnat ovat Meiringen ja Innertkirchen. Laakson kautta kulkee Valtatie 6, "Grimselstrasse".


title: Haslital

text: Seudun kunnat (Brienzwiler, Guttannen, Hasliberg, Innertkirchen, Meiringen, Schattenhalb) käyttävät Haslital-nimeä koko seudun matkailupalveluiden markkinoinnissa.


Kuningas Shakan kansainvälinen lentoasema (IATA DUR, ICAO FALE) on lentoasema Durbanin kaupungissa Etelä-Afrikassa. Asema avattiin 1. toukokuuta 2010. Aseman rakennuskustannukset olivat noin R6.8 miljardia (n. 712 miljoonaa euroa). Kuningas Shakan lentoasema korvasi Durbanin kansainvälisen lentokentän.


title: This Tuesday in Texas

text: This Tuesday in Texas oli World Wrestling Federationin tuottama vapaapainitapahtuma, joka järjestettiin 3. joulukuuta 1991 Freeman Coliseumissa San Antoniossa. Tapahtuman tarkoituksena oli vakiinnuttaa tiistai toissijaiseksi pay-per-view illaksi. Tapahtuma sai kuitenkin heikon reaktion ja surkeat myyntitulokset. Kolmetoista vuotta myöhemmin WWE:ssä toimi muutaman vuoden Taboo Tuesday niminen PPV tiistai pay-per-viewinä.


title: This Tuesday in Texas

text: Tapahtumassa nähtiin kaksi osaista juonikuvioa. Randy Savage teki paluunsa WWE:hen eläkkeelle jäätyään WrestleMania VII:ssä. Hän kohtasi This Tuesday in Texasissa Jake Robertsin, joka oli jo pitemmän aikaa ärsyttänyt esiintymisissään Savagea. Päätapahtuma oli uusinta WWF -mestaruudesta sen aikaisen mestarin The Undertakerin ja Hulk Hoganin välillä. Hogan voitti, mutta sai pitää sitä vain yhden päivän, koska joutui siitä luopumaan epäselvän tuloksen ansiosta.


title: Idänviherpeippo

text: Idänviherpeippo ("Chloris sinica") on Itä-Aasiassa elävä peippolintu. Sen elinalue käsittää Venäjän Kaukoidän, Kamtšatkan, Kuriilit, Sahalinin, Japanin, Korean niemimaan ja Kiinan sekä mahdollisesti myös Mongolian pohjoisosia.


title: James Wattana

text: James Wattana (s. 17. tammikuuta 1970 Bangkok) on thaimaalainen entinen snooker-ammattilainen, joka on urallaan voittanut kolme ranking-turnausta. Tämän lisäksi hän on yksi harvoista pelaajista, jotka ovat pystyneet suorittamaan yli 163 sadan pisteen ylittävää lyöntisarjaa sekä 147 pisteen "maksimibreikin" kolmesti ammattilaisturnaustasolla .


title: James Wattana

text: Wattana osoitti jo alle 10-vuotiaana lahjakkuutta pelatessaan vanhempiensa omistamalla snooker-klubilla ja keräten pelikokemusta kokenempia pelaajia vastaan. Myöhemmin hän voitti useita Thaimaassa ja muualla Aasiassa järjestettyjä amatööriturnauksia. Vuonna 1988 Wattana voitti amatöörien maailmanmestaruuden ja monen muun pelaajan tavoin siirtyi tämän jälkeen ammattilaispiireihin. "Thai-Poon"-nimelläkin tunnettu Wattana nousi kahdessa vuodessa maailmanlistalla 32:n parhaan joukkoon .


title: James Wattana

text: Wattana aloitti ammattilaisuransa todella vakuuttavasti edeten jo toisessa ranking-turnauksessaan aina "Asian Open"-turnauksen finaaliin saakka, jossa kuitenkin Stephen Hendry osoittautui liian kovaksi vastukseksi ja tappio tuli erin 6–9. Kauden aikana Wattana esiintyi muutenkin vakuuttavasti, kuten etenemällä semifinaaliin "Grand Prix" -turnauksessa ja neljännesfinaaliin "Masters"-turnauksessa.


title: James Wattana

text: Vaikka toinen kausi ei aivan yhtä vakuuttavasti ranking-turnausten osalta sujunutkaan, vuonna 1991 Wattana voitti ensimmäisen ammattilaisturnauksensa kun hän saavutti kauden alussa "Hong Kong Masters" -kutsuturnausvoiton. Samana vuonna hän suoritti ensimmäisen kerran ammattilaisturnauksessa maksimibreikin "World Masters" -turnauksessa, jossa hän lopulta eteni semifinaaliin.


title: James Wattana

text: Jo vuonna 1992, noustuaan jo 20 parhaan joukkoon maailmanlistalla, Wattana osoitti ranking-turnausvoittoon vaadittavaa pelikypsyyttä kun hän päihitti "Strachan Open"-turnauksen finaalissa hallitsevan maailmanmestarin John Parrottin erin 9-5. Myöhemmin samana vuonna hän voitti myös kutsuturnauksen "World Matchplay Championship", jonka finaalissa kaatui kuusikertainen maailmanmestari ja 1980-lukua hallinnut Steve Davis erin 9-4. Kolmannella kaudellaan Wattana teki jo toisen maksimibreikkinsä ja pääsi osallistumaan myös maailmanmestaruuskisojen lopputurnausvaiheeseen, jossa hän kuitenkin kärsi jo ensimmäisen kierroksen tappion Stephen Hendryä vastaan. Kauden päätteeksi Wattana oli maailmanlistalla 10 parhaan joukossa sijalla 7.


title: James Wattana

text: Seuraava kausi ei tuonut lisää turnausvoittoja, mutta Wattana esiintyi kaksi kertaa finaalissa ja neljä kertaa semifinaalissa. Tällöin (1993) Wattana eteni myös maailmanmestaruusturnauksesa aina semifinaaliin saakka. Listasijoitus nousi jälleen ja nyt Wattana oli jo sijalla 5. Kauden aikana Wattana otti kaksi kutsuturnausvoittoa lisää voittaen turnaukset "Humo Masters" ja "World Matchplay Championship". Tämän lisäksi hän oli ensimmäistä kertaa "Masters"-turnauksen finaalissa Wembleyllä, mutta jälleen Hendry osoittautui paremmaksi erin 9-5.


title: James Wattana

text: Kausi 1993/1994 toi mukanaan yhden ranking-tittelin, jonka Wattana nappasi "Thailand Open"-turnauksesta. Finaalivastuksena oli Steve Davis ja voitto tuli erin 9-7 . Tämän lisäksi hän esiintyi kahdessa finaalissa ja listasijoitus nousi jo sijalle 3, joka on Wattanan uran paras listasijoitus.


title: James Wattana

text: Kaudella 1994/1995 Wattana uusi "Thailand Open"-voittonsa kaataen finaalissa Ronnie O'Sullivanin erin 9-6 . Listasijoitus putosi pari pykälää sijalle 5, koska edellisten kausien tapaan Wattana ei pelannut yhtä tasaisesti ja putosi maailmanmestaruusturnauksessakin jo ensimmäisellä kierroksella.


title: James Wattana

text: Seuraavasta kaudesta lähtien Wattana taisteli paikastaan lajin eliitissä nuorempien tulokkaiden kanssa, eikä hän pystynyt voittamaan turnauksia eikä myöskään finaali- ja semifinaalisijoituksia tullut totuttuun tahtiin. Muutama hyvä esiintyminen, kuten vuoden 1997 uran kolmas maksimibreikki sekä maailmanmestaruusturnauksen semifinaalipaikka, pitivät Wattanan vielä kolme vuotta 16:n parhaan joukossa, mutta tämän jälkeen hän joutui karsintaotteluihin pudottuaan sijan 20 huonommalle puolelle.


title: James Wattana

text: Seuraavat neljä vuotta Wattana pysytteli 32:n parhaan joukossa pääsemättä kuitenkaan lähellekään neljättä ranking-turnausvoittoaan. Vuonna 2003 Wattana putosi sijalle 34.


title: James Wattana

text: Wattana jatkoi taistelua, mutta ei kyennyt tekemään yksittäisiä turnauksia lukuun ottamatta kunnon nousua takaisin kärkeen. Vuonna 2008 voitettuaan koko kaudella vain yhden ottelun, Wattana putosi Main Tourilta.


title: James Wattana

text: Palattuaan amatööriksi Wattana voitti yli 20 vuoden tauon jälkeen "Thailand National Championship"-turnauksen sekä otti osaa amatöörien maailmanmestaruuskisoihin Itävallassa, jossa hän eteni 16:n parhaan joukkoon. "Asian Championship"-titteli toi mukanaan pääsyn takaisin ammattilaispiireihin.


title: James Wattana

text: Huonohkosta alusta huolimatta kausi 2009/2010 sujui sen verran hyvin, että Wattana saavutti yhden kauden vertailussa suhteellisen hyvin ranking-pisteitä ja jatkaa toistaiseksi uraansa ammattilaispiireissä.


title: Madagaskarinmetsäkerttunen

text: Madagaskarinmetsäkerttunen ("Bradypterus brunneus") on Madagaskarin itäosien kotoperäinen varpuslintu. Richard Bowdler Sharpe kuvaili lajin holotyypin Antananarivon läheltä Madagaskarilta 1877.


title: Ranskanpodenco

text: Ranskanpodenco (provensaaliksi "Charnego" tai "Charnigou") on sukupuuttoon kuollut ranskalainen koirarotu. Ranskankieliset nimitykset ovat "charnaigre", "charnègre" ja "charnique".


title: Ranskanpodenco

text: Urosten säkäkorkeus ei mennyt yli 70 cm eikä narttujen yli 65 cm.


title: Ranskanpodenco

text: Ranskanpodenco oli kotoisin Provencen, Languedocin ja Roussillonin alueilta. Jotkut arvelevat sen "polveutuneen vinttikoiran ja griffon-tyyppisen ajokoiran välisestä risteytyksestä, joista jälkimmäiseltä se olisi perinyt riippuvat korvat. Samankaltaiset yhdistelmät Espanjassa ja Portugalissa ovat erittäin hyviä metsästämään viljelemättömillä ja ryteiköiden peittämillä tasangoilla: ne eivät juokse vaan loikkivat."


title: Ranskanpodenco

text: Toinen, uskottavampi teoria on että rotu kuului samaan tyyppiin sisilialaisen cirneco dell'etnan tai Baleaarien ibizanpodencon kanssa ja olisi täten polveutunut muinaisesta faaraoiden aikaisesta egyptinmetsästyskoirasta. Useat mosaiikit todistavat että muinaiset roomalaiset käyttivät sitä metsästykseen. Se saattoi kulkeutua Provenceen Maghrebista saraseenien mukana heidän miehityksensä aikaan.


title: Ranskanpodenco

text: Ranskanpodencoa käytettiin 19. vuosisadan loppuun asti villikaniinin metsästykseen. Kivääriä ei edes tarvittu, sillä koira paitsi karkotti saaliin liikkeelle ja ajoi sitä takaa, otti sen myös kiinni. Salametsästäjät käyttivät sitä paljon. Aix-en-Provencen oikeustalon päätöksestä ja kassaatioistuimen vahvistuksesta sillä metsästäminen kiellettiin vuonna 1844. Tämän vuoksi sen kasvattaminen lopetettiin, minkä jälkeen se katosi vähitellen.


title: Srilankanmetsäkerttunen

text: Srilankanmetsäkerttunen ("Elaphrornis palliseri", myös "Bradypterus palliseri") on Sri Lankan kotoperäinen varpuslintu. Se on sukunsa ainoa laji, ja elää metsän tiheässä alikasvoksessa. Edward Blyth kuvaili lajin holotyypin Sri Lankasta vuonna 1851.


title: Brisbane International

text: Brisbane International on tammikuussa Brisbanessa, Australiassa järjestettävä tennisturnaus. Turnaus järjestettiin ensimmäisen kerran vuonna 2009, kun entinen miesten Adelaiden ja entinen naisten Gold Coastin turnaus yhdistettiin Brisbanen turnaukseksi. Turnaus pelataan Queensland Tennis Centressä. Miesten turnaus kuuluu ATP World Tour 250 -sarjaan ja naisten turnaus -sarjaan.


title: Nevin Yanıt

text: Nevin Yanıt (s. 16. helmikuuta 1986 Mersin, Turkki) on turkkilainen pika-aitajuoksija, 100 metrin aitajuoksun Euroopan-mestari.


title: Nevin Yanıt

text: Yanıt keskeytti alkueräjuoksunsa Göteborgin EM-kilpailuissa 2006. Vuonna 2007 hän karsiutui Birminghamin sisäratojen EM-kilpailuissa 60 metrin aitajuoksun alkuerissä ja Osakan MM-kilpailuissa 100 metrin aitajuoksun välierissä. Hän voitti samana vuonna alle 23-vuotiaiden Euroopan-mestaruuden Debrecenissä ajalla 12,90 ja sai hopeaa Bangkokin universiadeissa ajalla 13,07.


title: Nevin Yanıt

text: Yanıt karsiutui 2008 välierissä sekä Valencian sisäratojen MM-kilpailuissa että Pekingin olympialaisissa. Seuraavana vuonna hän sai kultaa Pescaran Välimeren kisoissa ajalla 13,08 ja Belgradin universiadeissa ajalla 12,89, mutta karsiutui välierissä Berliinin MM-kilpailuissa. Hän voitti 100 metrin aitajuoksun Euroopan-mestaruuden Barcelonassa 2010 Turkin ennätysajalla 12,63. Seuraavan vuoden Daegun MM-kilpailuissa hän karsiutui välierissä.


title: Nevin Yanıt

text: Vuonna 2013 Yanit sai Turkin yleisurheiluliitolta kahden vuoden kilpailukiellon dopingin käytön vuoksi. Kansainvälinen yleisurheiluliitto valitti tapauksessa urheilun kansainväliseen vetoomustuomioistuimeen, joka pidensi kilpailukiellon kolmen vuoden pituiseksi. Kaikki hänen tuloksensa 28. kesäkuuta 2012 lähtien hylättiin. Hylättyihin tuloksiin sisältyi 2012 Helsingin EM-kilpailuiden voitto ajalla 12,81, Lontoon olympialaisten viides sija Turkin ennätysajalla 12,58 ja 2013 Göteborgin EM-hallikilpailuiden voitto maansa ennätyksellä 7,89.


title: Hannu Tenhiälä

text: Hannu Yrjänä Tenhiälä (s. 3. elokuuta 1941 Hämeenlinna) on suomalainen poliitikko. Hän oli keskustan kansanedustaja vuosina 1975–1992 ja Pohjois-Karjalan läänin maaherra vuosina 1992–1997. Tenhiälä on maatalous- ja metsätieteiden maisteri. Hänen isänsä Juho Tenhiälä toimi myös kansanedustajana ja ministerinä.


title: Hung Up Promo Tour

text: Hung Up Promo Tour on Madonnan kolmas promo-kiertue. Se mainosti vuonna 2005 tullutta uutta studioalbumia "Confessions on a Dance Flooria". Hung Up Promo Tour esitettiin kymmenessä paikassa, "The Roxyssa" New Yorkissa, "Atlantic Pavilionissa" Lisbonissa, "ZDF:ssä" Mannheimissä, "Parkinsonissa", "Koko Nightclubissa", "BBC Onessa" ja "G.A.Y. Nightclubissa" Lontoossa sekä "Studio Coastissa" ja "Fuji TV:ssä" Tokiossa.


title: Continental

text: Continental AG on saksalainen osakeyhtiö, jonka tuottamia tuotteita ovat muun muassa ajoneuvojen renkaat, jarrujärjestelmät ja autojen turvajärjestelmät. Yhtiö on listautunut Frankfurtin pörssiin. "Forbesin" mukaan Continental AG on Saksan 21:ksi suurin yritys..


title: Continental

text: Continental-Caoutchouc und Gutta-Percha Compagnie perustettiin Hannoverissa 8. lokakuuta 1871. Yritys tuotti mm. vaunujen ja polkupyörien renkaita. Vuonna 1892 Continentalista tuli Saksan ensimmäinen paineilmarenkaita polkupyörille valmistanut yritys. Autonrenkaita Continental alkoi valmistaa vuonna 1898. Vuonna 1952 Continental toi markkinoille talvirenkaat. Vuonna 1955 se alkoi puolestaan valmistaa ensimmäisenä saksalaisena yrityksenä sylinterittömiä renkaita sekä ilmajousia kuorma- ja linja-autoille. Vuonna 1971 Continental siirsi letkujen valmistuksen Hannoverista Korbachiin, ja vuonna 1972 se toi markkinoille ensimmäiset nastattomat talvirenkaansa. Vuonna 1985 Continental osti itävaltalaisen Semperitin ja vuonna 1987 yhdysvaltalaisen General Tiren. Vuonna 1991 Continental julkaisi ensimmäisen ympäristöystävällisen rengassarjan. Vuonna 1997 Continental taas ilmoitti kehittäneensä ISADin, joka yhdisti auton käynnistys- ja sähköjärjestelmän yhteen yksikköön. Vuonna 2007 Continental osti Siemens VDO:n, jolloin siitä tuli yksi maailman viidestä suurimmasta autoteollisuuden hankkijasta. Continental AG osti 18. kesäkuuta 2008 suomalaisen talvirenkaiden nastanvalmistajan TIKKA Spikes Oy:n koko osakekannan.


title: Bahai-uskon historia

text: Bahai-uskon historia käsittää pääsääntöisesti ajanjakson bahai-uskon perustamisesta vuodesta 1863 lähtien. Kuitenkin Bahain historia juontaa juurensa jo aikaisemmin 1800-luvun alusta. Silloin islaminuskon šiialaisen haaran sisällä kasvoi šaikhilainen uskonnollinen liike, josta kehittyi myöhemmin baabilaisuus ja lopulta bahai-usko.


title: Bahai-uskon historia

text: 1700-luvun luvun šiialaisessa maailmassa uskonnollinen valta kuului kokonaan oppineistolle. 12-šiialaisuuden mukaan valta kuuluu kokonaan kahdellatoista imaamilla, mutta tämä oli kätkeytynyt vuodesta 941 alkaen. Oppineiston valta pysyisi niin kauan kunnes kahdestoista imaami ilmestyisi takaisin maailmanlopun aikana. Šaikhilaisuuden perustaja oli bahrainilainen Ahmad al-Ahsa’i (1753–1826). Hän oli pohjimmiltaan itseoppinnut vaikka hän käytti liikkeen uskomuksen mukaan yhteyttään henkimaailmassa olevaan salattuun opettajaan. Hänen johtamansa uskonnollinen liike kyseenalaisti oppineiston uskonnollisen vallan ja lisäsi šiialaisuuden oppirakennelman yhden peruspilarin lisää. Tämän neljännen peruspilarin mukaan ihmisen ja Jumalan välissä on henkilöitynyt taso, joka saa sanomansa suoraan kätketyltä imaamilta, Mahdilta. al-Ahsa’i katsoi itse olevansa kyseinen kätketyn imaamin sanoman välittäjä. Šaikhilaisuuteen liittyy myös tuhatvuotisen valtakunnan odottaminen, mutta varsinaisesti ei puhuta kätketyn imaamin paluusta. Al-Ahsa’ita syytettiin harhaoppineisuudesta, mutta vain pieni osa šiialaisista johtohahmoista tuomitsi hänen ajatuksensa. Ahmad al-Ahsa’i kuoltua liikkeen uudeksi johtajaksi nousi Sayyid Kazim Rishti, jonka kuoleman jälkeen liikkeellä ei ollut selvää johtohahmoa. Šaikhilaisuuden voimahahmot siirtyivät kannattamaan uutta profeettaa Babia.


title: Bahai-uskon historia

text: Šaikhilaisuuden johtajana Bab seurasi aluksi edeltäjiään ja väitti olevansa neljäs pilari. Samalla hän ilmoitti olevansa kätkeytyneen imaamin portti "(Bab)". Hän esitti väitteitään aluksi yksityisesti, mutta alkoi kohottaa omaa uskonnollista asemaansa asteittain. Väitteet johtivat liikkeen jakautumiseen Babin seuraajiin ja maltillisiin šaikhilaisiin. Liike aloitti lähetystyön, joka levitti sanomaan kätkeytyneen imaamin odotuksesta. Baabilaisuuden kasvava kannatus alkoi hermostuttaa maallista valtaa ja niinpä siirrettiin Persian luoteiskolkkaan sisäiseen maanpakoon vuonna 1847. Vuonna 1848 Bab ilmoitti julkisesti vankilasta käsin olevansa itse kätkeytynyt imaami, mikä oli šiialaiselle oppineistolle kapinan merkki. Syyskuussa 1848 šaahin kuolema johti maan poliittiseen sekasortoon ja osa baabilaisista marssi joukkoineen Māzandarāniin. Sieltä käsin he taistelivat puolen vuoden ajan hallituksen joukkoja vastaan ja lopulta heidät tapettiin verilöylyssä. Tämän jälkeen liike hiipui ja siirtyi maan alle. Kapina voimistui uudestaan alkuvuodesta 1850 mikä sai hallituksen turvautumaan äärikeinoihin. Bab teloitettiin 9. heinäkuuta 1850, minkä jälkeen kapinointi väheni.


title: Bahai-uskon historia

text: Babin kuoleman jälkeinen pirstaleinen liike oli menettänyt suuren joukon kannattajiaan hallituksen vainoissa. Babin seuraajaksi nousi testamentin perusteella Subh-i azal. Hän eli eristyneenä eikä johtanut liikettä aktiivisesti. Elokuussa 1852 eräät baabilaiset tekivät murhayrityksen šaahia vastaan. Liike piiloutui maan alle ja seuraavana vuonna sen johtohenkilöt karkotettiin Osmanien valtakuntaan kuuluvaan Bagdadiin. Vuonna 1856 Subh-i azalin vanhempi veli Baha’ullah nousu käytännössä baabilaisten johtajaksi.


title: Bahai-uskon historia

text: Baha’ullah organisoi hajanaiseen liikkeen ja aloitti aktiivisen lähetystyön. Hän oli kirjallisesti tuottelias ja nosti baabilaisuuden uudelle tasolle. Baha’ullahin johtama baabilaisuus kasvoi nopeasti vuoden 1860 jälkeen. Persian vallanpitäjät huolestuivat tilanteesta ja painostivat Osmanien valtakuntaa siirtämään liikkeen kannattajat kauemmaksi. Baha’ullahin kannattajat siirrettiin ensin Istanbuliin elokuussa 1863 ja tämän jälkeen Edirneen saman vuoden joulukuussa. Viimeistään vuonna 1866 Baha’ullah ilmoitti julkisesti, että hän oli Babin mainitsema "Se, jonka Jumala tuo esiin".


title: Bahai-uskon historia

text: Baha’ullahin ilmoituksen jälkeen liike hajosi kolmeen osaan: enemmistön Baha’ullahin kannattajiin, vähemmistön Subh-i azalin kannattajiin "(azalit)" sekä neutraaleihin "(bayanit)". Viimeksi mainittu hajosi pian. Bahait ja azalit joutuivat pysymään viranomaisten vuoksi Edirnessä vuoteen 1868 asti. Tällöin valtaosa bahaista siirrettiin Akkoon, kun vastaavasti azalit siirrettiin Kyprokselle. Akkonissa Baha’ullah joutui aluksi suhteellisen tiukkaan vankeuteen vuosina 1868–1870. Tämän jälkeen hänet siirrettiin kotiarestiin, mistä hän saattoi johtaa liikettä. Vähitelleen Baha’ullah vetäytyi syrjään käytännön johtamisesta ja antoi tilaa pojalleen Abdulbaha’lle. Baha’ullah kuoli Akkossa vuonna 1892.


title: Bahai-uskon historia

text: Abdulbaha’ alkutaival liikkeen johdossa oli hankala, koska suurin osa perheenjäsenistä liittoutui häntä vastaan Mirza Muhammad Alin johdolla. Nuorturkkilaisten vallankumouksen seurauksena kaikki poliittiset vangit vapautuivat vuonna 1908. Vapautunut Abdulbaha’ siirtyi Haifaan, matkusti laajalti vuosina 1910–1913 ja palasi Haifaan uuden uskonnon maailmankeskukseen. Samaan aikaan Mirza Muhammad Alin joukkojen kannatus kuihtui. Abdulbaha’n vahva karisma ja haluttomuus sitoutua selkeästi määrättyyn oppiin, pitivät liikkeen yhtenäisenä sen leviämisen aikana. Baha’ullahin ja Abdulbaha’n kirjoitukset levisivät 1890-luvulta lähtien. Varhaiskauden bahailaisuus oli opillisesti baabilaisuuden jatkaja, mutta leviäminen Lähi-idän ulkopuolelle – varsinkin Amerikkaan – muutti bahai-uskoa. Se sai vaikutteita kristinuskosta ja länsimaisesta humanitaarisuudesta.


title: Bahai-uskon historia

text: Abdulbaha’n uskonnolista auktoriteettia lisättiin opilla, jonka mukaan hän oli "Liiton Keskus". Näin Abdulbaha’ yhtenäisti liikkeen itsensä taakse eikä jättänyt tilaa muille johtohahmoille. Luultavasti tämä sai osan hänen kannattajistaan liittymään kilpailevan Mirza Muhammad Alin joukkoihin. Abdulbaha’ neutraali asenne uskonnollisissa opeissa loi menestystä Amerikassa ja esti puhtaasti kristittyjä näkemästä liian aikaisin bahai-uskon šiialaiset juuret. Juuri Amerikassa bahailaisuus saavutti lopullisesti universaalin luonteen.


title: Bahai-uskon historia

text: Bahailaisuus sai 1870- ja 1880-luvulla kannatusta myös muidenkin kuin baabilaisten keskuudessa. Liike ei vetänyt puoleensa šiialaista oppineistoa, mutta sen sijaan liike levisi erityisesti kauppiaiden ja sivistyneistön keskuudessa. Bahai-uskon nopeimman kasvun aikana vuodesta 1890 vuoteen 1920 se keräsi käännynnäisiä länsimaista sekä sorrettujen Persian juutalaisten ja zarathustralaisten keskuudesta. Laajeneminen pysähtyi 1920-luvulla kun Persian yhteiskunta muuttui maalliseksi ja bahai-uskon perinteinen kohderyhmä ei kaivannut enää uutta uskontoa.


title: Bahai-uskon historia

text: Shoghi Effendi oli Abdulbaha’n vanhin elossaoleva miespuolinen jälkeläinen. Abdulbaha’ kuoli vuonna 1921 ja testamenttasi johtajuuden nuorelle Shoghille. Hän järjesti bahai-uskon hierarkikseksi organisaatioksi, teokraattiseksi. Samalla Shoghi uskonopit määritteli uskonopit tarkemmin kirjalliseen muotoon. Shoghi ei ollut karismaattinen johtaja eikä bahai-usko enää ollut yhden henkilön varassa vaan muuttui yhteisölliseksi. Hän nosti englannin kielen uskonnon pääkieleksi ja vielä nykyäänkin bahait käyttävät Shoghin englanninnoksia Babin, Baha’ullah ja Abdulbaha’n teoksista. Bahai-usko irrottautui lopullisesti šiialaisista juuristaan vaikka Lähi-idässä liike on säilyttänyt enemmän islamilaista ulkokuortaan kuin länsimaissa. Nykyinen bahai-usko perustuu Babin, Baha’ullahin ja Abdulbaha’n kanonisille teoksille, joiden tulkitsijina ja selittäjä toimi Shoghi.


title: Bahai-uskon historia

text: Hän kuoli vuonna 1957 jättämättä ohjeita liikkeen jatkosta. Hänen kaudellaan karismaattinen liike muuttui rationaaliseksi ja messiaanisuuden sijaan moraali nousi keskeisimmäksi sanomaksi. Shoghi korosti kommunikoivansa maallisesti, kun vastaavasti hänen edeltäjänsä Abdulbaha’n oli vielä katsottu kommunikoivan myös henkisesti. Shoghin ansiosta nykyisin tavallinen bahai-uskovainen saa johdatuksena yhteisöltä ja kanonisoiduista teoksista, kun vastaavasti bahai-uskon alkuaikojen esoteerisuus ja spiritismi on hylätty.


title: Herrojen Eeva

text: Herrojen Eeva on Yrjö Kostermaan ohjaama suomalainen komediaelokuva vuodelta 1954. Elokuva on sekä Kostermaan että käsikirjoittaja Erkki-Mikael Salmen ainoa elokuva.


title: Herrojen Eeva

text: Elokuva kertoo sukkatehtaassa työskentelevästä yksinhuoltajan tyttärestä (Liisa Tuomi), jonka tuttavapiiri koostuu monenlaisista miehistä. Eevan miesystävä Bertil (Holger Salin) on roisto eikä pidä siitä että Eeva on tekemisissä poliisien kanssa. Mainosmiehen roolissa on Tarmo Manni.


title: Herrojen Eeva

text: Elokuvaa on luonnehdittu tyhjänpäiväiseksi aikaansaannokseksi, jonka tekemiseen ei juuri ole paneuduttu. Ainoana katsomisperusteena pidetään Liisa Tuomea, jonka osuudesta todetaan eräässä kritiikissä, että ”hän teki hienon paluun valkokankaalle”. Jo aikalaisarviossa Jörn Donner toteaa, että Tuomi kuuluu niihin harvoihin filminäyttelijöihin, joilla on älyä, temperamenttia ja uskallusta. Teatteriohjaajana kannuksensa hankkinut Kostermaa ei saanut aikalaiskriitikoilta kiitosta, eikä hän sen jälkeen ohjannutkaan kuin pari dokumenttielokuvaa.


title: Ylös Jangtse-jokea

text: Ylös Jangtse-jokea () on vuonna 2007 julkaistu dokumenttielokuva, jonka ohjasi kiinalaiskanadalainen Yung Chang. Dokumentti kuvaa Kolmen rotkon padon rakennusta Jangtse-joella ja erityisesti ihmisiä, joiden elämään pato vaikuttaa. Elokuva tuotettiin yhteistyössä National Film Board of Canadan ja EyeSteelFilm -elokuvayhtiön kanssa. Canadian Broadcasting Corporation, National Geographic Channel, P.O.V., SODEC, ja Telefilm osallistuivat myös projektiin.


title: Niko Dimitrakos

text: Nicholas Dimitrakos (, s. 21. toukokuuta 1979 Somerville, Massachusetts, Yhdysvallat) on yhdysvaltalais-kreikkalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Dimitrakos laukoi oikealta. Hän pelasi urallaan NHL:ssä yhteensä 158 runkosarjaottelua tehopistein 24+38=62 ja keräten 95 jäähyminuuttia sekä 20 playoff-ottelua tehopistein 1+8=9 ja keräten kymmenen jäähyminuuttia. Dimitrakos pelasi myös Euroopassa Sveitsissä, Ruotsissa, Venäjällä, Saksassa ja Suomessa. Nykyään hän toimii Fenwick High'n high school -joukkueen apuvalmentajana.


title: Niko Dimitrakos

text: Dimitrakos pelasi vuodet 1994–1998 Matignon Warriorsin ja Avon Old Farmsissa high school -joukkueissa. Hän siirtyi kaudeksi 1998–1999 Mainen yliopistojoukkueeseen. Dimitrakos voitti NCAA:n mestaruuden keväällä 1999. San Jose Sharks varasi Dimitrakosin viidennellä kierroksella numerolla 155. Kaudella 1999–2000 hän voitti Hockey Eastin mestaruuden, ja hänet valittiin sarjan arvokkaimmaksi pelaajaksi. Kaudella 2001–2002 Dimitrakos valittiin Hockey Eastin toiseen tähdistökentälliseen. Hänen kautensa oli pisteiden valossa paras NCAA:ssa, kun Dimitrakos teki tehot 20+31=51. Hän oli joukkueensa paras pistemies ja sarjan pistepörssin kolmas.